Armada Sultan Abdullah Ma’ayah Syah Muncul Di Kuala Johor 1602

Lakaran seorang pengembara Jerman bernama Joannes Theodore de Bry ini menggambarkan suasana pertembungan armada Johor-Belanda tatkala berdepan dengan pasukan Portugis di Kuala Johor pada 6 Oktober 1602. Ia siap dilakar setahun sesudah itu(1603) dan diterbitkan di Frankfurt pada tahun 1607.

Dalam lakaran ini menunjukkan:

a) Pertempuran di tapak bekas ibu kota Johor Lama(Oudl Ior). Nampaknya penempatan itu dikepung oleh dua buah kapal Portugis yang berposisi disitu sebelum datang pasukan bantuan dari pihak Belanda menyerang membuka kepungan.

b) Saya kira ketibaan pasukan bantuan ini membuka laluan untuk fusta-fusta(fusten) dan ghali-ghali(gollehen) Johor yang terperangkap selama berbulan-bulan lamanya dari hulu untuk turun. Armada utama Johor berpecah. Salah satu pasukan diarahkan untuk membentuk pertahanan lebih hilir dari Oudl Ior di kedua dua tebing Rio Batusabar dan salah satunya di mulut Sungai Lebam.

c) Mara lagi memasuki laut Kuala Johor armada utama Johor kemudian mengarahkan sebahagian lagi ketumbukan untuk ditempatkan di sekitar Tanjung Pengerang sebagai pasukan sayap belakang. Sungai Johor ditulis sebagai “Rio Batusabar” yakni bersempena ibukota pada waktu itu yakni Kota Makam Tauhid di sekitar Kota Batu Sawar di hulu Sungai Johor.

d) Armada utama ‘das Machecte Konig van Ior’ yakni ayat Jerman bagi ‘His Majesty King of Johor’ Sultan Abdullah Ma’ayah Syah turun ke medan secara langsung dengan ghali besarnya berhenti mengambil posisi di tengah-tengah laut diapiti ghali-ghali kecil dan pasukan perahu berkayuh mungkin bermakna satu pasukan Orang Laut yang mengiring baginda.

e) Armada baginda bersedia dibelakang satu ketumbukan kapal-kapal Belanda yang berhadapan secara langsung dalam pertempuran jarak dekat dengan kapal Portugis berhampiran Batuan Pedra Branca. Kapal-kapal Portugis ini mungkin bantuan dari luar yang cuba membalas kegagalan kapal-kapal yang mengepung Johor Lama.

f) Satu lagi ketumbukan ghali-ghali Johor diarahkan untuk mengambil posisi menghampiri pantai Batam.

Menarik disini untuk diperhatikan akan bentuk kapal-kapal Johor dalam bentuk kapal berlayar ‘lateen sail’ dengan bendera yang berjatakan sejenis senjata yang bersilang dua. Ini mengukuhkan teori bahawa simbol keris bersilang pada wang-wang era Johor Lama adalah sebenarnya simbol kerajaan tersebut. Republik Belanda yang diketuai Naib Admiral Jakob Pieters Enkhuisen menggunakan bendera ‘tricolor’ berjalur tiga manakala Portugis yang diketuai Kapitan Estevao Teixeira de Matos mengenakan sejenis bendera yang berbeza. Kapal-kapal Eropah kelihatan lebih besar daripada kapal-kapal Johor yang berfungsi dalam sistem perairan pesisir dan mereka menggunakan layar jenis ‘square sail’.

Deskripsi Lakaran

Dalam memahami lakaran ini terjemahan kasar Bahasa Jerman tidak dapat membantu kerana kebanyakan istilah dan kosakata datang daripada Bahasa Jerman klasik. Adakalanya perkataan itu ditulis berbeza atau sudah tidak digunakan lagi pada hari ini seperti nama jenis-jenis kapal. Saya telah dibantu oleh Farish A Noor dan Martin Van Bruinessen dua orang sarjana yang menterjemahkan deskripsi ‘legends’ yang memberi konteks pada lakaran tersebut. Berikut saya terjemahkan daripada Bahasa Inggeris kepada deskripsi Melayu dengan penambahan bacaan saya sendiri pada kosakata tertentu yang tidak dapat difahami Prof. Van Bruinessen:

Contrafactur des schaemutzels der Hollender wider die Portigesen in dem Flus Batusabar
Counterfeit of the skirmish of the Dutch against the Portuguese in the river Batusabar.
Pertempuran serangbalas Belanda menentang Portugis di Sungai Batusabar.

A ist der Hollendische Vice Admirael Zirixcze genannt.
A is the Dutch Vice Admiral named Zierikzee
A adalah Naib Admiral Belanda bernama Zierikzee

B ist der Hollendische Zaun[?] von Encheusen
B is the Dutch[zaan or zaun: some type of ship?] of Enkhuyzen
B adalah zaun(zaan atau zaun: sejenis kapal? Nabil: jong?) milik Enkhuyzen.

C ist das Iagschiff von Amsterdam
C is the [iagschiff: another type of ship?] of Amsterdam
C adalah (kapal iag: sejenis kapal lain?) dari Amsterdam.

D ist das grose Schiff der Portugesin
D is the large ship of the Portuguese
D adalah kapal besar milik Portugis.

E ist das kleinere
E is the smaller one
E adalah yang lebih kecil.

F sind ihre Gallehen
F are their galleys
F adalah ghali-ghali mereka.

G seind Fusten von Ior [?] welche dem Scharmvtzels zu sagen
G are [fusts: yet another type of ship?] from Ior [?] which sail towards the skirmish [???]
G adalah fusta-fusta dari Johor yang berlayar ke arah pertempuran.

H ist wider der Vice Admiraell Zirixcze als sy zum andern mael auserhalb des Fluses mite in ander kempften
H is again the Vice Admiral Zierikzee, when they were once again doing battle against one another
H sekali lagi adalah Naib Admiral Zierikzee, apabila mereka sekali lagi bertempur dengan yang lainnya.

I ist der Hollendische Zaan (?) und K das Iagschiff
I is the Dutch zaan [?], and K is the iagschiff
I adalah zaan(?) Belanda dan K adalah kapal ‘iag’ nya.

L ist wider das groeste Portuges Schiff und M das kleine
L is again the largest Portuguese ship
L adalah sekali lagi kapal Portugis yang paling besar.

N sind die Gallehen in welchem der Mechtige Koenig von Ior in[n]en gewesen
N are the galleys in which the mighty king of Ior had been
N adalah ghali-ghali di mana Raja Johor yang perkasa berada.

O seindt die Gallehen und Fusten der Portugeser welche sich in die Flucht begaben
O are the galleys and fusts of the Portuguese, giving flight (i.e., fleeing)
O adalah ghali-ghali dan fusta-fusta Portugis yang sedang berundur.

Analisa Peristiwa

Peristiwa pertempuran di Kuala Johor ini nampaknya berlaku sebelum Sultan Alauddin III menitahkan perpindahan ibukota ke Pasir Raja yang juga berlaku sebelum Tun Seri Lanang menjadi Bendahara lagi kerana sesudah itu Johor disibukkan berhadapan dengan angkatan Aceh.

Belanda di sini mengambil keputusan untuk membantu Johor menghadapi kepungan Portugis untuk meraih kepercayaan Johor bagi agenda perdagangan. Maka kemenangan dalam peristiwa ini meyakinkan Sultan Abdullah Ma’ayah Syah untuk memeteri persetiaan tahun 1606 dan Belanda juga mengiktiraf baginda sebagai ganda sultan bersama-sama berkuasa disamping Sultan Alauddin Ri’ayah Syah III. Baginda mengirim Megat Mansur ke Amsterdam dan setelah tiga tahun berlalu rombongan perwakilan ini kembali. Meski Megat Mansur meninggal di Belanda tetapi republik Belanda tetap mengirim satu ketumbukan yang diketuai Admiral Matelief Cornelis de Joong.

Namun, kemenangan di Kuala Johor ini tidak bermakna dominasi mutlak orang Melayu keatas Portugis kerana serangan Johor-Belanda ke atas Melaka pada 1606 gagal dan diikuti dengan serangan balas Portugis ke atas Johor memaksa pemerintah untuk menandatangani suatu perjanjian damai pada tahun 1610. Pakatan ini hanya berjaya memusnahkan Portugis di Melaka pada tahun 1641. Diantara julat waktu ini dengan tahun serangan Aceh 1613 sebenarnya berlaku satu serangan dari Jambi ke atas Johor lama sebelum berlakunya serangan lain yang menyusul pada 1666 dan 1673. Johor menewaskan Jambi pada tahun 1679.

Untuk pengetahuan kita zaman ini Johor diperintah oleh Sultan Alauddin Ri’ayah Syah III. Namun menurut Hikayat Melayu atau Sulalatus Salatin disebabkan baginda agak muda dan leka bersenang-senang maka sepupu baginda Sultan Abdullah atau pada ketika itu masih dikenali sebagai Raja Bongsu atau Raja Seberang atau Yang Dipertuan Hilir menjalankan banyak tugas-tugas pentadbiran kerajaan. Matelief menurut catatan seorang Jerman bernama Johannes Verken pada tahun 1609 menyatakan bahawa baginda adalah seorang yang tegap, menarik, fasih, berkulit cerah seorang raja muda dalam usia 30-an.

Baginda menaiki takhta penuh pada tahun 1615 setelah baginda pulang ke Johor pasca serangan kedua Aceh yang menyebabkan Sultan Alauddin dikatakan mangkat dibunuh Aceh kerana memberontak meski ada yang mengatakan baginda mangkat di Lingga. Walaubagaimanapun Sultan Abdullah tidak berapa lama kemudian memutuskan hubungan dengan Aceh.

Setelah mengumpulkan sokongan Orang Laut di Lingga pada 1618, baginda kemudian telah menceraikan isterinya seorang Puteri Aceh menyebabkan Sultan Iskandar Muda kembali datang memusnahkan Johor dan memburu baginda bertahun-tahun lamanya sehingga baginda mangkat di Pulau Tambelan pada tahun 1623 justeru digelar Marhum Tambelan. Setelah kematian baginda takhta Johor kembali kepada waris Sultan Alauddin Ri’ayah Syah III yakni Sultan Abdul Jalil Syah III yakni nenda kepada Sultan Mahmud Marhum Mangkat Dijulang.

-tm

Untuk bermain dan meneliti peta asal dengan lebih jelas boleh masuk ke pautan Arkib Negara Singapura ini.


Ratu Seondok: Pemerintah Wanita Legenda Dari Kerajaan Silla Korea

Ratu Seondeok (Sondok) memerintah Kerajaan Silla dari tahun 632 hingga 647M dan merupakan pemerintah wanita pertama di zaman Korea purba. Silla pada waktu itu sedang dalam rangka mendominasi seluruh Semenanjung Korea dan Ratu Seondeok membantu membawa kerajaannya mencapai matlamat tersebut.Pemerintahannya dijuga meraih kemasyhuran tersendiri menerusi peningkatan kadar kemasukan ajaran Buddhisme, yang sudah pun diangkat sebagai agama rasmi kerajan tersebut, di samping pembinaan Cheomseongdae, balai pencerap tertua di Asia Timur.SEONDEOK MENAIKI TAKHTASeondeok berpeluang menaiki takhta kerana ayahandanya, Raja Jinpyeong (Chinpyong, 579-632M) yang memerintah selama 53 tahun tidak memiliki pewaris lelaki. Melihat kenyataan bahawa seorang ratu boleh memerintah secara sendiri dan bebas merupakan bukti kepada ketinggian status yang disandang oleh kaum wanita berdarah kerabat.Turut dapat dilihat betapa ketatnya sistem kelas sosial di zaman Kerajaan Silla. Sistem kelas sosial tersebut bersandarkan pada sebuah sistem yang dikenali sebagai bone rank system – satu sistem yang menentukan setiap inci keistimewaaan dan tanggungjawab yang dipikul atau dimiliki oleh seseorang berdasarkan jalur keturunannya.Tingkat sosial yang tertinggi dipanggil sebagai sacred bone. Tingkat ini hanya disandang oleh kaum kerabat diraja Kim. Semasa Raja Jinpyeong mangkat, tidak ada seorang pun lelaki berkelas sacred bone di istana, sekaligus memungkinkan salah satu daripada dua perkara ini terjadi: sama ada seluruh sistem kelas sosial ini perlu dirombak ataupun seorang ratu diizinkan untuk memerintah. Kemungkinan kedua itu yang diambil sebagai pilihan – dan ternyata begitu jugalah situasi yang berlaku pada pewaris Ratu Seondeok.Seondeok merupakan puteri sulung Raja Jinpeyong. Kenaikan takhtanya diperakui oleh Dinasti Tang pada tahun 635M. Dalam catatan-catatan sejarah seperti Samguk sagi yang ditulis pada abad ke-12M (Sejarah Tiga Kerajaan), beliau dipanggil sebagai wang (raja) sama seperti raja-raja pendahulunya dari kaum lelaki.

Seondeok merupakan pemerintah Kerajaan Silla yang ke-27 dan mewarisi takhta semasa kerajaan yang terletak di tenggara Semenanjung Korea itu sedang dalam rangka menundukkan seteru-seteru sejatinya di Zaman Tiga Kerajaan – Baekje (Paekche) di barat dan Goguryeo (Koguryo) di utara. Menurut Samguk sagi, salah satu tindakan pertama yang dilakukan oleh Seondeok sebagai seorang ratu adalah menubuhkan dana bantuan untuk dihulurkan kepada rakyatnya yang miskin yang hidup di kawasan pinggir bandar.DUA ORANG KIMSeondeok beruntung kerana meraih khidmat bakat-bakat seperti panglima masyhur Kim Yushin (595-673M) dan anak saudaranya, pakar diplomasi yang bernama Kim Chunchu (meninggal dunia 661M).Chunchu pernah dihantar ke Goguryeo bagi menghadap Raja Pojang dalam sebuah misi memohon bantuan daripada kerajaan tersebut dalam rangka memerangi Baekje pada tahun 641M. Namun, Raja Goguryeo meletakkan syarat bahawa mereka hanya akan membantu Silla seandainya Seondeok menyerahkan wilayah-wilayah yang diambil daripada Goguryeo.

Syarat ini ditolak oleh Seondeok dan makanya Chunchu pun dipenjarakan. Ratu Seondeok kemudiannya menghimpunkan 10 000 orang tentera dan mengarahkan Kim Yushin agar menyelamatkan Chunchu dan menghukum Pojang kerana kelancangannya itu.Apabila Raja Goguryeo menyedari bahawa bala tentera dari Silla sedang berangkat menuju kerajaannya, beliau dengan segera membebaskan tawanannya itu. Kedua-dua orang Kim tersebut terus berkhidmat kepada Silla dan memberikan sumbangan yang besar dalam usaha penyatuan Korea sampaikan mereka meraih status legenda yang dikenang di Korea sehingga ke hari ini.HUBUNGAN DENGAN TANG-CINAKerajaan-kerajaan yang berjiran dengan Silla masih lagi memiliki kekuatan yang mengancam kedudukan Silla (terutama Baekje) hinggakan pada tahun 643M, Ratu Seondeok mengambil keputusan untuk menghantar rombongan diplomatik ke Cina dalam rangka meraih bantuan daripada mereka.Dinasti Tang-Cina (618-907M) melihat pergolakan yang berlaku di Semenanjung Korea itu sebagai sebuah peluang untuk mereka memasuki wilayah berkenaan dan meraih kepentingan tersendiri. Makanya, mereka dengan bersenang hati menubuhkan persekutuan dengan Silla dalam menangani dua kerajaan yang lain.

Silla dan Cina telah lama menjalinkan hubungan perdagangan. Pertukaran budaya turut dapat dilihat menerusi pengadaptasian adat-istiadat istana Tang di samping para pelajar dan ilmuwan Silla dihantar ke Cina untuk melanjutkan pengajian. Ratu Seondeok terus mengukuhkan lagi hubungan ini, namun bantuan yang diberikan Tang mempunyai harga yang perlu dibayar.Walaupun Maharaja Taizong dengan murah hati menawarkan bantuan ketenteraan agar Silla dapat menundukkan musuh-musuhnya, terdapat satu persyaratan yang dikenakan. Ratu Seondeok perlu turun takhta dan membenarkan seorang putera Cina untuk memerintah Silla. Maharaja Tang mengatakan bahawa faktor yang membuatkan musuh-musuh Silla semakin menunjukkan belang adalah kerana pemerintah Silla merupakan seorang wanita.Ratu Seondeok menolak persyaratan tersebut dengan bijak. Namun, beliau tetap berjaya meraih bantuan ketenteraan daripada Tang dan kedua-dua kerajaan itu membentuk bala tentera gabungan yang bakal menyerang Baekje dan Goguryeo.Walau bagaimanapun, serangan tersebut tidak berjaya dan mereka ditewaskan oleh ketumbukan tentera Goguryeo yang dipimpin oleh panglima masyhur, Yang Manchun pada tahun 644M. Dekad berikutnya memperlihatkan bala tentera Tang ini mengalami tiga kekalahan sekaligus menuntut Silla agar menanti sehingga tahun 660M sebelum meraih kejayaan mutlak.Sebuah lagi bala tentera gabungan Tang-Silla yang diperkirakan bersaiz lebih besar berbanding sebelumnya dibentuk dan pada akhirnya berjaya menghancurkan Baekje (660M) dan Goguryeo (668M).SEBUAH KERAJAAN YANG MAJUDi tanah airnya, polisi-polisi domestik Ratu Seondeok meraih lebih banyak kejayaan berbading polisi luar negaranya – sekaligus Kerajaan Silla mengalami kemajuan dalam kesenian dan keilmuan. Pemerintahan pusatnya semakin kukuh dan ajaran Buddhisme juga disebarkan secara meluas, terutama sekali apabila ajaran tersebut meningkatkan lagi aura kekuasaan kelas pemerintah Silla di samping berperanan menggalakkan lagi sokongan terhadap institusi monarki. Ratu Seondeok juga memantau sendiri beberapa buah projek pembinaan semula, terutama sekali yang melibatkan kuil-kuil Buddha. Malangnya, kebanyakan kuil ini diperbuat daripada kayu dan oleh kerana itu ia tidak dapat berkekalan sehingga ke hari ini. Namun, sebahagian daripada batu-batuan pagoda mereka masih lagi wujud. Penubuhan sekolah-sekolah juga merupakan satu lagi sumbangan yang diberikan oleh Ratu Seondeok semasa pemerintahannya.

Salah sebuah struktur binaan masyhur yang wujud sejak zaman pemerintahan Ratu Seondeok adalah Balai Pencerap Cheomseongdae yang terletak di Gyeongju, ibu kota Silla. Memiliki ketinggian yang mencecah 9 meter, binaan ini berfungsi seperti jam matahari dan turut memiliki tingkap yang menghadap arah selatan – berperanan memantulkan sinaran matahari ke lantai di ruangan dalam pada setiap waktu. Ia mungkin merupakan sebahagian daripada kompleks binaan yang lebih besar – binaan yang menjadi simbol kemajuan ilmu sains dan astronomi. Ia merupakan balai pencerap tertua yang masih wujud di Timur Asia.Bongkah batu yang membentuk menara ini memiliki 27 buah tingkat, simbolik yang mewakili status Ratu Seondeok sebagai pemerintah Kerajaan Silla yang ke-27. Tanpa disokong oleh sebarang bukti, sebahagian sejarahwan malah berpendapat bahawa seni bina bangunan tersebut yang berbentuk seperti botol adalah mewakili sisi feminin Ratu Seondeok sendiri, atau tidak pun binaan tersebut merupakan sebuah kuil yang didedikasikan kepada ratu itu.KUIL HWANGNYONGSASatu lagi projek pembinaan penting yang siap semasa pemerintahan Ratu Seondeok adalah Kuil Buddha bernama Hwangnyongsa (Kuil Naga Mulia) yang terletak di Gyeongju. Projek ini sebenarnya telah pun bermula sejak pemerintahan Raja Jinheung (553M) lagi, tepat di lokasi di mana seekor naga berwarna kuning dipercayai telah muncul dan menjanjikan bahawa Kerajaan Silla akan menghapuskan musuh-musuhnya kelak.Tapak kuil ini berukuran kira-kira 280 x 280 meter dan menyimpan sebuah patung Buddha yang besar, berkemungkinan setinggi 4 meter. Di bawah arahan Ratu Seondeok, sebuah pagoda sembilan tingkat turut ditambahkan pada binaan kuil tersebut. Pembinaan pagoda itu diselia oleh seorang sami merangkap Ketua Biarawan Kerajaan, bernama Jajang (atau Chajang, 590-658M) sambil pembinaannya pula dilakukan oleh ketua arkitek daripada Baekje yang bernama Abiji.Selesai disiapkan pada tahun 645M, pagoda tersebut mungkin memiliki ketinggian yang mencecah 68-70 meter, sekaligus menjadikannya sebagai binaan tertinggi di Asia Timur pada waktu itu. Ciri sembilan tingkat pada bangunan tersebut menggambarkan sembilan buah kerajaan lain di Asia Timur yang dipercayai akan ditakluk oleh Silla kelak, termasuklah Jepun dan China.Sebuah loceng gergasi, yang dikatakan seberat 300 tan dan berketinggian 3 meter, turut ditambahkan pada kuil itu pada tahun 754M. Namun, loceng tersebut tidak diwarisi sehingga ke hari ini.Lebih malang lagi, kuil Hwangnyongsa dimusnahkan oleh Mongol pada tahun 1238M. Namun, tapak dan sebahagian batu-asas patung-patungnya masih kekal sehingga ke hari ini sekaligus membolehkan para pengunjung yang melawat tapak berkenaan untuk menggambarkan bahagian-bahagiannya yang hilang.KEMANGKATAN RATU SEONDEOK DAN PARA PEWARISNYARatu Seondeok mangkat semasa berlakunya sebuah pemberontakan yang dilakukan oleh bangsawan-bangsawan Silla. diketuai oleh Kim Pidam, pengerusi sidang pentadbiran bangsawan. Golongan bangsawan yang menerima sokongan daripada dinasti Tang ini tidak dapat menerima hakikat bahawa takhta Silla diduduki oleh seorang wanita. Mereka turut berpendapat bahawa pemerintah Silla perlu dipilih daripada kelas sosial yang luar daripada kelas sacred bone. Dalam erti kata lain, kelas sosial yang diduduki oleh mereka. dalam kalangan mereka.Cubaan perampasan takhta ini berjaya dihentikan oleh golongan bangsawan yang bertaraf lebih rendah, diketuai oleh dua orang Kim yang disebutkan sebelum ini (Kim Yushin dan Kim Chunchu). Namun, Ratu Seondeok mangkat jua akhirnya – mungkin kerana beliau jatuh gering. Ratu Seondeok dimakamkan di pergunungan suci Nangsan, Gyeongju.Kedudukannya diwarisi oleh seorang lagi ratu yang bernama Chindok (657-654M). Beliau mengikut jejak langkah Ratu Seondeok dalam soal pemerintahan dan membantu Silla untuk terus menguasai Semenanjung Korea.Selepas Ratu Chindok mangkat, takhta Silla sekali lagi ditinggalkan dalam keadaan tiada pewaris lelaki yang sah daripada keluarga Kim yang berkelas sacred bone. Oleh kerana itu, setelah berlalunya pemerintahan dua orang ratu, sistem bone rank pun diubah-suai dengan penghapusan kelas tertinggi; sacred bone dan pemerintah kini dipilih daripada kelas sosial kedua.Pemerintah yang menggantukan Ratu Chindok tidak lain tidak bukan adalah Kim Chunchu, yang menggelarkan dirinya sebagai Raja Muyeol. Beliau merupakan pemerintah Silla pertama yang tidak dipilih daripada kelas sosial yang sebenar (sacred bone). Puteranya pula adalah individu yang bertanggungjawab menubuhkan Kerajaan Silla Bersatu yang memerintah seluruh Semenanjung Silla sejak tahun 668M.DIOLAH DAN DITERJEMAH DARI:Mark Cartwright. (14 Oktober 2016). Queen Seondeok. Ancient History Encyclopedia. https://www.ancient.eu/Queen_Seondeok/


Menyingkap Penglibatan Masyarakat Tempatan Dalam Pentadbiran Dutch-melaka Pada Abad Ke-18

Seperti yang diketahui oleh semua, negara Malaysia yang pada awalnya dikenali sebagai Tanah Melayu telah mengalami beberapa siri penjajahan oleh kuasa-kuasa besar Eropah seperti Portugis (1511), Belanda (1641) dan British secara rasminya melalui Perjanjian Pangkor pada 1824. Namun demikian, tidak ramai dalam kalangan kita yang mengetahui berkenaan dengan tanggungjawab yang diberikan oleh pemerintah Kolonial kepada masyarakat tempatan ketika Tanah Melayu berada dalam jajahan kuasa-kuasa besar tersebut. Adakah mereka diberikan tanggungjawab dan melibatkan diri secara langsung dalam sistem pemerintahan penjajah? Dan benarkah mereka diberikan peluang tersebut?

Untuk melancarkan operasi pengurusan pentadbiran khususnya pembandaran di Melaka dan Pulau Pinang, peranan pemerintah dan pentadbir yang terdiri daripada kalangan orang Barat (Burgher Belanda dan Portugis-Eurasian) semata-mata tidak memadai bagi menjamin proses tersebut. Oleh yang demikian, perlunya usaha dan kerjasama daripada etnik yang lain terutamanya daripada masyarakat tempatan untuk mengambil tempat dalam struktur pentadbiran pembandaran. Disebabkan itu, pihak Belanda telah mengambil beberapa tindakan drastik dengan melantik masyarakat tempatan untuk turut serta dalam urusan pentadbiran Melaka yang pada era tersebut telah menjadi sebuah bandar pelabuhan yang maju dan menjadi tumpuan masyarakat dunia. Sebagai contoh dalam perlantikan “Superintendent of Ward” di Melaka:

“The Asian officials who represented their communities were usually whealthy individuals, well known in the society. The practice of appointing a captain was a carry over from the Portuguese period when each group had to have a leader who represented them in a matters concerning the community. During Duch period, the Burgher, Malay, Chinese and Keling communities had a captain each”

Antara tugas yang perlu dilaksanakan oleh superitenden adalah (i) menyediakan laporan berkaitan ekonomi, dan (ii) sosial dan keadaan politik setiap wad untuk disemak oleh pejabat gabenor. Pada tahun 1744, terdapat sebuah kubu yang terletak di bahagian selatan Bandarhilir (ejaan asal) telah diamanahkan kepada tiga orang masyarakat tempatan iaitu Ulrich Altheer (ketua komuniti Burgher), Tsan Hionqua (ketua masyarakat Cina) dan Encik Soereen (ketua penduduk Melayu). Mereka ditempatkan di kawasan yang dihuni oleh sebahagian besar masyarakat Portugis-Eurasian dan Melayu.

Selain itu, masyarakat tempatan juga menggalas tanggungjawab bagi memastikan kesejahteraan dan keamanan penduduk yang mendiami kawasan di sekitar Melaka. Di bawah pentadbiran VOC (Vereenigde Oostindische Compagnie- Perusahaan Hindia Timur Belanda), militia berperanan sebagai askar yang ditugaskan untuk mempertahankan Melaka daripada ancaman. Mereka yang menjawat jawatan sebagai askar turut menerima bayaran gaji oleh VOC mengikut kadar yang telah ditetapkan. Ahli tentera yang dilantik terdiri daripada semua kelompok etnik seperti orang Eropah (Portugis-Eurasian), Melayu (Bugis dan Jawa), Cina dan Keling.

“The militia was devided into various units with each it representing an ethnic group headed by its own ethnic captain.”

Tugas dan tanggungjawab yang diamanahkan kepada masyarakat tempatan telah menyaksikan betapa pentingnya mereka sebagai ahli dalam pentadbiran di Melaka. Mereka bukan sahaja dilantik untuk memegang jawatan penting dalam pentadbiran, malah mereka juga telah diamanahkan untuk turut serta dalam memastikan keamanan Melaka pada ketika itu. Walaupun pada sisi yang lain tindakan Dutch Melaka ini oleh dianggap sebagai strategi untuk memenangi hati masyarakat tempatan supaya tidak menimbulkan huru-hara dan kekecohan, tetapi pada hakikatnya sama ada kita semua bersetuju atau tidak, langkah yang dilakukan tersebut adalah pendekatan yang paling tepat bagi mengekalkan keharmonian dan kelancaran sistem pentadbiran perbandaran.

RUJUKAN

Nordin Hussin. 2005. Networks of Malay Merchants and the Rise of Penang as The Regional Trading Centre. Journal of Southeast Asian Studies, December 2005.

Nordin Hussin. 2007. Trade and Society In The Straits of Melaka: Dutch Melaka and English Penang, 1780-1830. Copenhagen: NIAS Press.

Nordin Hussin. 2011. Perdagangan Dan Peradaban di Laut Melayu, Bangi: Universiti Kebangsaan Malaysia.


51 Tahun Memperingati Tragedi 13 Mei

1. Sempena 51 tahun berlakunya Tragedi 13 Mei 1969 hari ini, berikut adalah perkongsian semula catatan tragedi tersebut, seperti yang diceritakan kembali secara lisan oleh Dato’ Haji Muhamad Bin Haji Yassin, 79 tahun. Pertama kali diceritakan kepada penulis dua tahun lalu, dan dikemaskini semula dengan butiran lebih terperinci berpandukan ingatan beliau.

2. Untuk makluman, Dato’ Haji Muhamad adalah merupakan seorang bekas pelajar Kolej Islam Malaya, Petaling Jaya (kini kampus UIAM) yang memang berada di kampus dan kawasan sekitar Lembah Kelang ketika berlakunya Tragedi 13 Mei, 1969 tersebut. Beliau adalah saksi hidup yang telah menceritakan semula butiran tragedi hitam dalam sejarah negara, sama seperti apa yang beliau sendiri alami dan ingati berlaku ketika itu.

3. Beliau yang merupakan pesara kerajaan yang pernah menjadi pensyarah di Institut Perguruan Raja Melewar, kini menjawat jawatan sebagai Ahli Lembaga Pengarah Muzium Kebudayaan Negeri Sembilan dan Ahli Lembaga Pengarah Istana Seri Menanti.

4. Bagi tujuan pengkisahan semula, penulis telah menyusun kembali butiran pengkisahan tersebut berdasarkan kronologi dan tarikh sebenar kejadian sekitar 10-13 Mei 1969.

5. Seperti yang diingati oleh Dato’ Haji Muhamad, dan kita semua tahu, semasa PRU 3 pada 10 Mei 1969, Parti Perikatan, kini Barisan Nasional disahkan telah memenangi PRU 1969 dan berjaya membentuk kerajaan ketika itu.

6. Sekalipun PRU3 tersebut telah dimenangi oleh parti Perikatan, ia disifatkan sebagai kemenangan tipis kepada parti memerintah kerana banyak kerusi di kawasan bandar-bandar utama jatuh ke tangan pembangkang iaitu gabungan DAP dan Gerakan.

7. Kerusi-kerusi di Selangor dan Lembah Kelang termasuklah Kuala Lumpur, kebanyakannya telah dimenangi oleh gabungan Democratic Action Party (DAP) dan Gerakan, di mana ahlinya memang terdiri dari kaum Cina yang menetap di sekitar Kuala Lumpur dan bandar-bandar utama seluruh negara yang lain.

8. Penumpuan kelompok bangsa tertentu di Semenanjung Malaysia berdasarkan lokasi dan geografi ketika itu adalah hasil doktrin ‘pecah dan perintah’ British yang menempatkan Cina di kawasan bandar, India di kawasan perladangan dan estet, manakala Melayu dikekalkan terus tinggal di kawasan kampung. Taburan demografi sebegini sesungguhnya walaupun sudah semakin seimbang, ia secara umumnya masih kekal sebegitu rupa sehingga hari ini.

9. Kembali kepada kronologi bermulanya tragedi hitam tersebut, segalanya telah bermula seawal pagi 11 Mei 1969 lagi. Ia telah mula ‘panas’ sejak diadakan satu perarakan dan sambutan kemenangan oleh DAP dan Gerakan diadakan bagi menzahirkan kegembiraan mereka menawan kerusi-kerusi DUN Kuala Lumpur yang asalnya dimiliki Perikatan sebelum itu.

10. Sambutan juga melibatkan perarakan di sekeliling bandar KL yang turut melalui Balai Polis Jalan Traverse. Di situ kumpulan Cina berkenaan mencaci maki dan menghina polis, malah ada yang kelihatan membuka seluar menunjukkan punggung dan kemaluan dengan tujuan menghina anggota polis dan kerajaan pada masa itu.

11. Kumpulan perarakan tersebut kemudiannya sampai ke kawasan Kg. Baru dan melalui Jalan Perkins iaitu di hadapan rumah Menteri Besar Selangor ketika itu iaitu Dato’ Seri Harun Idris, yang juga ketua pemuda UMNO Malaysia pada masa yang sama. Sekali lagi peserta perarakan ini mengeluarkan kata-kata kesat dan menghina dengan perlakuan tidak senonoh sepanjang laluan mereka.

12. Dato’ Haji Muhamad menceritakan juga bahawa semasa perarakan itu tiba di hadapan Kg. Baru, peserta perarakan itu mengeluarkan gambar Sultan Ismail Nasiruddin Shah selaku SPBYDPA ketika itu, kemudiannya memijak dan melanyak gambar baginda tuanku di hadapan Kg. Baru.

13. Selain bertujuan menghina orang Melayu dan institusi Raja-Raja Melayu, adalah dipercayai bahawa perbuatan tersebut turut bertujuan untuk memprovokasi sekaligus menghalau orang Melayu untuk keluar dari Kg. Baru dan seterusnya keluar dari Kuala Lumpur.

14. Namun walau diperlakukan sedemikian rupa, tiada apa yang berlaku sehinggalah perarakan tamat pada malamnya dengan tenang dan tenteram.

15. Jangkaan bahawa ia selesai di situ meleset sama sekali apabila tiba tengah malam sebaik masuknya 12 Mei, 1969, rupanya di sebalik ketenangan tersebut, kemarahan Melayu semakin meluap-luap dib4kar peristiwa siangnya.

16. Provokasi yang dilakukan oleh gabungan ahli DAP dan Gerakan yang terdiri dari orang Cina di Kuala Lumpur itu telah berjaya membuahkan hasil dan mengundang bakal bala yang akan menimpa.

17. Melayu dari Kg. Baru sendiri rupanya sedang mempersiapkan diri, bagi menyahut cabaran Cina yang dikatakan menghina orang Melayu semasa perarakan tersebut.

18. Malam itu juga, sekumpulan orang Melayu dari Kg. Baru telah bergerak keluar melalui Jalan Raja Abdullah ke persimpangan Jalan Campbell.

19. Di persimpangan tersebut, kumpulan orang Melayu tersebut telah menahan semua kereta dan lori yang dipandu oleh Cina. Pemandu dipaksa turun, dipvkul dan dibvnuh di situ.

20. Pertempuran seumpamanya merebak ke Bandar Tun Razak, membawa ke Jalan Cochcrane dan Jalan Pudu.

21. Dalam masa yang sama, kumpulan Cina yang mula menyedari kejadian tersebut telah membina kekuatan, kemudian bergerak dari Jalan Ampang menuju ke Kg. Baru.

22. Dalam perjalanan, banyak kediaman orang Melayu dib4kar. Namun mujur Melayu yang tinggal di situ telah keluar menyelamatkan diri keluar dari kediaman masing-masing. Ada cerita yang menyatakan bahawa terdapat orang Melayu m4ti terb4kar akibat terperangkap dalam kediaman bersama harta benda mereka, tetapi Dato’ Haji Muhamad menyatakan ia tidak dapat dipastikan.

23. Dato’ Haji Muhamad menceritakan bahawa salah seorang abang saudaranya bernama En. Razak atau nama penuhnya Razak Mohd Amin, berasal dari Serting Hilir, Kuala Pilah, Negeri Sembilan merupakan juruteknik JKR, dan menetap di Kg. Pandan adalah orang Melayu pertama yang menjadi mangsa tragedi tersebut.

24. En. Razak yang ketika kejadian sedang menunggang Lambretta miliknya tidak berjaya mengelak dari ditahan oleh sekumpulan Cina di Jalan Kg. Pandan. Beliau ditahan berhampiran Sekolah Menengah Dato’ Lokman dan terus dipvkul hingga m4ti serta merta di situ. En. Razak dikatakan dibvnuh ketika kemuncak tragedi tersebut, lebih kurang pukul 10.00 pagi, 12 Mei, 1969.

25. Pertempuran di sekitar Kuala Lumpur terus berlanjutan dengan jumlah kem4tian sebenar yang tidak dapat dipastikan pada hari itu. Sehingga lewat 12 tengah malam masuk 13 Mei, separuh Kg. Baru telah musnah dib4kar oleh orang Cina. Orang Melayu ramai yang selamat kebanyakannya berlindung di rumah Menteri Besar Selangor.

26. Tindakan pervsuh Cina memb4kar kediaman orang Melayu juga menyebabkan dalam masa yang sama, kedai-kedai dan rumah Cina di Jalan Campbell dan Jalan Raja Abdullah pula habis dib4kar oleh orang Melayu dan ramai orang yang tidak sempat melarikan diri turut dipukul sehingga m4ti dan dibvnuh di kawasan tersebut.

27. Kuala Lumpur menangis bermandi d4rah dan berada dalam kacau bilau, dengan ramai sebenarnya dari kalangan orang Melayu dan Cina terbvnuh, manakala sepanjang tempoh tersebut tiada apa yang dapat keluar atau masuk ke dalam Kuala Lumpur.

28. Dato’ Haji Muhamad menyatakan bahawa sepanjang ingatan dan pengetahuan beliau, tiada berlakunya pertempuran besar-besaran antara perusuh Melayu dan Cina, namun kebanyakan mangsa yang m4ti adalah akibat terperangkap dan dipvkul oleh kumpulan-kumpulan berasingan, dis3rang hendap dan dipvkul curi sama ada oleh kumpulan Melayu atau Cina.

29. Akhirnya pada 13 Mei 1969, 2 petang darurat diisytiharkan setelah keadaan semakin meruncing. Parlimen digantung dan MAGERAN (Majlis Gerakan Negara) yang dipengerusikan oleh Tun Razak dengan naib pengerusi Tun Dr Ismail ditubuhkan. Luka negara akibat Tragedi 13 Mei dirawat sejak dari itu.

30. Seterusnya, Dato’ Haji Muhamad kemudiannya menceritakan pengalamannya sendiri semasa berada di kampus Kolej Islam Malaya sepanjang peristiwa berd4rah tersebut.

31. Beliau berkata bahawa semua pelajar tidak dibenarkan keluar, dan jalan di bahagian hadapan Kolej Islam Malaya sibuk dengan kenderaan polis dan tentera yang lalu lalang.

32. Sepanjang berlakunya tragedi, pelajar-pelajar menghadapi kekurangan bekalan makanan selama hingga tiga hari kerana bekalan makanan tidak dapat masuk ke dalam kolej. Berbekalkan baki biskut dan ikan bilis dari Dewan Makan, mereka mengalas perut sehingga bantuan datang hanya selepas tiga hari tragedi tersebut berlaku.

33. Beliau juga menceritakan bagaimana ada Melayu yang tidak dikenali merapati pagar kolej dan menghulurkan hingga hampir 20 bilah parang untuk tujuan keselamatan jika keadaan menjadi bertambah buruk. Tidak seperti orang Melayu, orang Cina ketika itu dilihat memiliki kelebihan kerana ramai dari kalangan mereka memiliki laras senjata api mereka sendiri.

34. Pada masa yang sama, ada terdapat lebih dari 10 keluarga Melayu dari Pantai Dalam datang berlindung dan menumpang di Asrama Puteri Kolej Islam. Beliau turut menceritakan bagaimana ada seorang bayi yang baru berumur 16 hari turut datang berlindung di Kolej Islam.

35. Diceritakan kepada penulis bahawa suara bayi tersebut hanya dapat didengari setelah datang ke Kolej Islam kerana tangisannya tidak pernah didengari sejak dari lahir malah dipercayai bisu oleh kedua ibu bapanya.

36. Keluarga-keluarga Cina di sekitar Seksyen 17, berhampiran Kolej Islam Malaya ketika itu semuanya telah tergesa-gesa mengosongkan rumah masing-masing apabila keadaan makin meruncing kerana risau dengan keberadaan pelajar-pelajar Melayu di Kolej Islam Malaya yang sangat hampir dengan kediaman mereka.

37. Selepas keadaan reda, pada 15 Mei 1969, semua pelajar diarahkan pulang ke kampung halaman dan dibawa keluar dengan iringan tentera sambil menaiki trak askar ke stesen bas. Proses membersihkan dan pemulihan Kuala Lumpur bermula selepas itu.

38. Demikianlah catatan pengkisahan lisan tentang Tragedi 13 Mei 1969 seperti yang diceritakan oleh Dato’ Haji Muhamad kepada penulis dua tahun lalu, berlaku di sekitar Kuala Lumpur dan di kampus Kolej Islam Malaya.

39. Tragedi 13 Mei 1969 ini seringkali dianggap sebagai sesuatu yang taboo yang sangat kita takut untuk bicarakan apatah lagi begitu pantang sekali dikenang-kenang. Sedangkan ia sebenarnya penting dan merupakan antara peristiwa yang membentuk DNA negara kita hari ini. Perlu diingat bahawa kronologi dan rentetan peristiwa yang bermula beberapa hari sebelum itu malah build up hasil percaturan kerajaan ketika itulah yang membawa pada rusuhan kaum 50 tahun yang lalu.

40. Mahu atau tidak, ia tetap merupakan satu kisah lampau dalam lipatan sejarah negara. Ia satu sejarah dan pengajaran kepada kita semua. Sejarah selain mendidik kita mengenai masa lampau, ia juga sebenarnya mengajar kita bagaimana untuk membentuk acuan yang demi kesinambungan masa hadapan.

41. Sejarah mengajar tentang kegemilangan masa lampau, tetapi ia juga memiliki kesedihan dan parut-parut akibat luka semalam. Padanya, kita belajar untuk menghadapi masa akan datang. Jika baik sejarah lampaunya, jadikan ia lebih baik dalam kehidupan mendatang. Jika buruk sejarah lampaunya, perbetulkan supaya kesilapan lampau tidak akan berulang.

42. Baik atau buruk sesuatu sejarah itu ia memiliki kepentingannya sendiri. Ia bergantung kepada bagaimana kita mengakui ia pernah berlaku dan memastikan ia kekal sebagai suatu bentuk pengajaran,sama ada sebagai sempadan atau bentuk tauladan.

43. Seperti firman Allah; “Maka kisahkanlah kisah-kisah agar mereka berfikir.” (Al-A’raf : 176). Sesungguhnya, kebenaran adalah sesuatu yang amat pahit untuk ditelan, tetapi yang pahit itulah selalunya Allah jadikan amat mujarab untuk mengubat dan memberikan kesembuhan.

44. Sejarah yang dilupakan, dan pelajaran yang tidak diambil iktibar, tidak mustahil ia akan berulang. Jadi ingat dan belajarlah bahawa sesungguhnya pada hari ini, 50 tahun lalu, sejarah hitam pernah berlaku.

45. Salam 13 Mei, Malaysia!.

*Penulis menulis semula catatan temubual dengan menyemak dan membuat rujukan silang pada sumber berikut;

RUJUKAN:  1. Majlis Gerakan Negara. (1969). The May 13 Tragedy: A Report. Kuala Lumpur: MAGERAN

2. Al Haj, Tunku Abdul Rahman Putra. (2007). 13 Mei Sebelum Dan Selepas. Kuala Lumpur: Utusan Publications & Distributions.

3. Kia Soong, Kua. (2007) May 13: Declassified Documents On The Malaysian Riots Of 1969. Kuala Lumpur: SUARAM.

4. Betty, M (2015). 13 Mei 1969: Sejarah Hitam Cina-Melayu di Malaysia. Dimuat turun daripada https://www.academia.edu/…/_13_MEI_1969_SEJARAH_HITAM_CINA-…

*KETERANGAN GAMBAR: Kecuali gambar muka hadapan Utusan Malaysia dan barisan anggota MAGERAN yang diambil dari Google Image, semua muka hadapan Berita Harian dan The Straits Times dimuat turun daripada NewspaperSG: http://eresources.nlb.gov.sg/newspapers/


Asal-Usul Boxing Day

26 Disember
merupakan satu tarikh yang mempunyai definisi berbeza-beza di sesetengah
tempat. Bagi negara-negara yang pernah dilanda tsunami tahun 2004, ia merupakan
satu peristiwa pahit yang membawa kepada babak baru di sesetengah negara
seperti pemeteraian perjanjian damai antara Gerakan Acheh Merdeka (GAM) dengan
kerajaan Indonesia. Bagi sesetengah negara-negara Commonwealth pula, ia
diraikan sebagai hari selepas Krismas atau Boxing Day dan sudah diisytiharkan
sebagai cuti umum di United Kingdom sejak tahun 1871.

Terdapat
pelbagai tradisi bagaimana 26 Disember digelar Boxing Day. Jika kita melihat
Kamus Bahasa Inggeris Oxford, nama berkenaan sudah muncul sejak tahun 1830-an,
jauh lebih awal sebelum ia dirujuk oleh penulis Charles Dickens sebagai Boxing
Day dalam karya ‘The Pickwick Papers’. Ia mendapat nama dari tradisi gereja
mengutip derma dalam kotak-kotak bagi membolehkan sumbangan diagihkan kepada
golongan fakir miskin selepas Hari Krismas semasa era Victoria. Hari tersebut
turut ada kaitan dengan tradisi khadam-khadam diberi hari cuti oleh majikan
mereka bagi membolehkan mereka bersama keluarga menyambut Krismas. Pada hari
tersebut, selain mendapat cuti, pekerja-pekerja ini turut mendapat sebuah kotak
mengandungi hadiah-hadiah atau bonus hari cuti.

Ada juga
mengatakan ia berkait dengan tradisi pelayaran kapal-kapal yang hendak
mengembara ke tempat yang jauh. Semasa hendak berlayar, krew akan mengunci
sebuah kotak yang mengandungi sejumlah wang di atas kapal sebagai tanda nasib
baik. Sekiranya pelayaran mereka berhasil dan memberi keuntungan, kotak
berkenaan akan diberi kepada gereja, dibuka pada Hari Krismas dan kandungannya
diagihkan kepada golongan yang memerlukan.

Sementara di
Ireland pula, ia digelar sebagai Hari St Stephen sempena nama seorang santo
yang direjam sampai mati kerana berpegang teguh kepada agama Nasrani. Pada hari
berkenaan, wujud satu tradisi satu masa dahulu yang dilakukan sekumpulan budak
dan remaja yang digelar ‘Wren Boys’. Mereka akan memakai pakaian yang cantik
dan keluar lalu merejam mana-mana burung ren yang dilihat mereka sampai mati.
Bangkai burung ini kemudiannya dikutip dan dibawa mengelilingi bandar di mana
mereka mengetuk pintu rumah penduduk dan meminta wang. Tradisi merejam batu ke
atas burung ren ini merupakan simbolisme kepada perlakuan jenayah yang membunuh
Santo Stephen. Hari ini, tradisi yang dianggap kejam terhadap haiwan berkenaan
sudah dihentikan. Walaupun mereka memakai pakaian cantik dan keluar seperti
tradisi sebelumnya, Wren Boys menukar tradisi itu kepada mengadakan perarakan
di jalanan dan mengutip wang untuk tujuan kebajikan.

Tradisi Boxing Day

1. Bagi
penyokong bola sepak terutama Liga Perdana Inggeris, ia merupakan satu keluarga
bola sepak yang popular semasa musim perayaan. Ia menggantikan permainan yang
dimainkan pada Hari Krismas yang dianggap tidak popular dan ditinggalkan sejak
tahun 1958. Bagi kelab-kelab terutama kelab-kelab kecil, ia amat membantu
menambah duit dalam kantung kewangan mereka lebih-lebih lagi jika ia
membabitkan perlawanan menentang musuh setempat atau membabitkan kelab-kelab
besar. Selain sukan bola sepak, sukan lumba kuda turut popular dalam kalangan
warga Commonwealth. Ada juga yang melihat ia sebagai peluang terbaik
memanifestasikan tradisi yang dianggap unik dan pelik seperti berenang di Selat
Inggeris yang sejuk atau aktiviti riadah atas nama kebajikan dan
kemasyarakatan.

2. Sebelum
2004, aktiviti memburu musang merupakan antara elemen tradisional Boxing Day.
Tetapi selepas aktiviti memburu haiwan berkenaan dikenakan penggantungan pada
tahun berkenaan, peminat sukan memburu mengubahsuai sedikit tradisi tersebut.
Ya, mereka masih memakai jaket memburu warna merah dan bersedia memburu selepas
mendengar tiupan hon memburu. Memandangkan mengejar musang dengan anjing tidak
lai dibenarkan, mereka kini perlu mengikut jejak yang ditinggalkan secara
tiruan bagi meniru elemen kejar-mengejar antara anjing dengan musang.

3. Jika ada
melihat promosi beli-belah semasa melawat sesetengah negara Commonwealth,
nasihat saya jangan rambang mata. Bagi negara-negara seperti Australia, New
Zealand dan United Kingdom, ia merupakan antara tradisi percutian Krismas
dengan jualan selalunya bermula pada 26 Disember sehingga Tahun Baru. Walaupun
jualan pasca-Krismas hanya bermula pada 1 Januari, selalunya kegilaan dalam
tempoh sebegini dianjakkan dalam tempoh beberapa hari bagi memenuhi kehendak
pelanggan.

Bagi
pusat-pusat beli belah, ia merupakan antara cari bagi mereka menambah
keuntungan dan jualan lebih-lebih lagi selepas kemelesetan ekonomi yang melanda
akhir tahun 2007 dan tahun 2008. Ada sesetengah pusat beli-belah dibuka lebih
awal. Contohnya, pusat beli-belah Westfield dibuka pada pukul lima pagi pada
hari cuti dengan pencari tawaran hebat sudah beratur dari luar dari pukul dua
pagi lagi. Ada pula dikenali kerana mengadakan jualan murah pada Boxing Day di
mana pelanggan boleh membeli secara dalam talian dan premis fizikal seperti
syarikat Next.

SUMBER

1. Budd,
Alice dan McElwee, Molly. (2018). London Evening Standard. Why is Boxing Day
called Boxing Day? https://www.standard.co.uk/lifestyle/london-life/why-is-boxing-day-called-boxing-day-uk-traditions-christmas-bank-holiday-a4023036.html

2. Klein,
Christopher. (2016). History.com. Why is the day after Christmas called Boxing
Day? https://www.history.com/news/why-is-the-day-after-christmas-called-boxing-day

3. Lemm,
Elaine. (2018). TheSpruce.com. What Is Boxing Day and How Did It Get Its Name? https://www.thespruce.com/what-is-boxing-day-435060


Mari Berusaha Seperti Shingo Yabuki

Bagi peminat game The King of Fighters, sudah tentu anda mengenali watak Shingo Yabuki. Yang mana setiap moveset nya hampir sama dengan Kyo Kusanagi. Dari segi moveset dan pakaian juga sama dengan Kyo Kusanagi. Bercita-cita besar untuk mengawal kuasa api seperti Kyo, Shingo berusaha dan berlatih bersungguh-sungguh demi mencapai impiannya. Walaupun secara hakikatnya, hanya yang mempunyai bloodline Kusanagi saja yang boleh menghasilkan bara api.

Shingo muncul pada KOF 97’ di mana pada tahun 1996, Shingo menjadi peminat fanatik Kyo Kusanagi. Apabila Shingo sedar yang Kyo Kusanagi juga satu sekolah dengannya, Shingo merayu kepada Kyo supaya mengajarnya untuk menghasilkan bara api. Kyo pula berjanji untuk mengajar Shingo dengan syarat setiap hari Shingo memberikannya bekal makanan pada waktu rehat. Shingo berlatih bersungguh-sungguh, setiap langkah Kyo Kusanagi seperti R.E.D Kick, 104 Shiki : Aragami, dan lain-lain langkah ditulis dengan teliti di dalam buku notanya. Namun, teknik Kyo Kusanagi gagal ditiru sepenuhnya oleh Shingo (kebanyakan teknik Kyo menggunakan bara api).

Walaupun Shingo tahu yang dia tidak boleh menghasilkan bara api seperti Kyo, namun dia bersikap optimis. Itupun setelah diberitahu oleh Saisyu Kusanagi, bapa Kyo. Sikap optimis Shingo masih kukuh.

“Suatu hari nanti aku akan hasilkan bara api seperti abang Kyo!”

Begitulah sikap optimis seorang Shingo Yabuki. Orang yang berpandangan jauh akan mempunyai lebih banyak sikap positif. Sikap positif ini tidaklah merugikan. Cuma jangan terlampau yakin. Hukum Tarikan (Law of Attraction) menyentuh bahawa seseorang yang mempunyai semangat yang negatif lebih cenderung mengalami perkara yang negatif. Pandangan kita terhadap perkara yang berlaku dalam dunia dan cara kita berinteraksi dengannya menentukan reaksi dan respons yang bakal kita terima.

Kyo menghadiahkan sarung tangannya kepada Shingo. Dan sarung tangan itulah yang dipakai sehingga KOF XI. Pada tahun 1999, Shingo menyertai Hero Team bersama K’, Maxima, dan Benimaru dalam usaha mencari Kyo Kusanagi. Mereka berjumpa semula dengan Kyo, namun Kyo ingin membalas dendam kepada NESTS (atas sebab Kyo telah diklon) menyebabkan Kyo tidak menyertai KOF 2000.

Berikut ialah secara ringkas kronologi Shingo Yabuki dalam KOF :

KOF 2000 – Shingo menyertai Japan Team bersama Benimaru, Seth dan Lin. Namun, kumpulan mereka tewas. Waktu itu, Japan Team gagal menewaskan Ron.

KOF 2001 – Japan Team kembali bersatu. Kyo Kusanagi, Benimaru, dan juga Goro Daimon menubuhkan kumpulan bersama. Namun, mereka tidak cukup seorang bagi melayakkan diri untuk KOF 2001. Jadi, mereka terpaksa mengambil Shingo Yabuki untuk mengisi tempat kosong tersebut.

KOF 2002 – Shingo tidak menyertai KOF 2002 kerana dia berlatih bersama Saisyu Kusanagi untuk menghasilkan bara api. Malangnya, Shingo terpaksa menerima kenyataan bahawa dia tidak boleh menghasilkan bara api.

KOF 2003 – Shingo menyertai KOF 2003 bersama Benimaru dan Daimon. Kumpulan mereka tewas, namun Benimaru dan Daimon kagum dengan semangat Shingo serta kebolehan bertarungnya meningkan. Dari situlah, Shingo mendakwa dirinya boleh menghasilkan bara api seperti Kyo (walaupun itu cuma bayangannya semata-mata). Shingo juga mengatakan bahawa : “Aku bukan anak murid Kyo Kusanagi lagi, aku adalah pesaingnya!”

Kyo Kusanagi muncul dibelakang Shingo lalu membelasah Shingo dengan kuat.

KOF XI – Shingo menyertai KOF XI bersama Kyo Kusanagi dan juga Iori Yagami. Shingo Yabuki berjumpa dengan Chizuru Kagura yang cedera parah akibat kuasa Yata Mirror nya dicuri oleh Ash Crimson. Shingo berjanji untuk menyatukan Kyo dan juga Iori dalam menyiasat Ash dan juga kurungan Orochi yang menjadi lemah.

Begitulah perjalanan seorang Shingo Yabuki. Setelah KOF XI, Shingo Yabuki cedera parah akibat bertempur dengan Iori Yagami yang telah dirasuk oleh Riot of Blood. Meskipun kekuatan mereka jauh berbeza namun Shingo dapat bersaing dengan Iori Yagami. Ash Crimson datang membantu Shingo dengan mencuri kuasa Iori Yagami.

Meskipun dia tidak dapat menyertai KOF yang seterusnya, dia tetap terus tersenyum apabila dia mendapat hadiah daripada Chizuru Kagura.

Orang yang berusaha pasti akan berjaya. Jadi, jangan mengalah dalam kehidupan. Kerana kita tak akan tahu apa yang akan berlaku pada masa akan datang. Sikap optimis itulah yang akan menjadikan kita seseorang yang positif. Lihat saja Shingo Yabuki, sikapnya menyebabkan ramai orang sekeliling kagum dengannya. Semangat juang yang tidak pernah padam itulah yang akan membantu kita akan datang. Kita boleh mengasah sikap positif dalam diri sendiri dengan bermula bersama seukir senyuman.

Sumber :

KOF 97’, 99’, 2000, 2001, 2003, XI


Apa Itu Makrifat Dan Hakikat?

Korang pernah drive kereta dengan orang tua pergi tempat jauh? Lepas tu pakcik tu senyap sahaja, korang nak bukak lagu rock XPDC pakcik tu bukannya layan, nak bukak lagu Mat Saleh lagilah pakcik tu tak layan.

Nak bukak radio mengaji karang, hati korang yang gelap pulak akan mengantuk waktu memandu.

Jadi nak borak tentang apa dengan pakcik yang membisu dikerusi penumpang tu?

Nak borak pasal Najib, Najib dah jatuh.

Nak borak pasal kerajaan baru, rasa macam kena kencing pulak.

Habis tu nak borak apa?

Jadi, apa kata korang ajak pakcik yang membisu dikerusi sebelah sembang bab Hakikat, Syariah, Tarikat, Maarifat agama Islam!

Tentu pakcik tu pun akan teruja, ya! Tahu! Tajuk ni tinggi. Tapi aku akan ajar korang borak cara santai bab tinggi ni dengan ilmu tamsilan yang mudah faham.

Mula mula korang tanya pakcik membisu tu:

“Pakcik tahu apa itu hakikat ugama?”

Mungkin pakcik tu jawab:

“Imu hakikat ni tak boleh cerita dengan ayat biasa, ilmu ni akan datang bila korang kenal MAARIFAT ALLAH”

Itu jika pakcik tu jawablah, jika dia membisu jugak, korang tanya soalan lain pulak:

“Pakcik tahu apa itu Maarifat Allah?”

Mungkin pakcik tu jawab:

“Ilmu ni tak boleh belajar melalui siapa siapa pun, ilmu ni hanya akan datang bila korang belajar TARIKAT NABI”

Itupun jika pakcik tu jawablah, jika dia masih membisu jugak, korang tanya soalan lain lagi dan lagi:

“Pakcik tahu apa itu tarikat Nabi?”

Mungkin pakcik tu jawab:

“Ilmu ini, korang akan dapat bila faham SYARIAT ISLAM?”

Kalau pakcik tu jawablah, jika masih membisu seribu bahasa, korang tanya pulak soalan ni:

“Pakcik tahu apa itu syariat Islam?”

Bosan dengan soalan korang yang bertalu talu, mungkin pakcik tu akan luahkan ilmu yang dia pernah sembunyikan jika ada, atau akan merepek cerita ilmu sesat yang dia pernah belajar. Waktu tu korang diam jer, biarkan dia bercakap. Niat asal nak ajak pakcik bersembang agar mengantuk hilang. Niat kedua, nak wujudkan suasana agama dengan bercerita tentang kebesaran Allah.

Jadi, biarkan pakcik tu nak cerita ilmu tasauf dia, kisah tok guru dia boleh jalan atas air macam labah labah, kisah tok guru dia boleh hidup dua alam macam katak dan kisah tok guru dia tak makan tujuh hari macam ular sawa kenyang. Biarkan…

Memang orang tua bila bersembang, tak terjangkau akal kita memikirkannya, lalu keluarlah kisah wali dan tok keramat, kisah wali makan durian depan kaabah, atau mungkin kisah minyak dagu mayat pengasih cinta pun akan dikeluarkan. Jadi, ini peluang untuk kita belajar ilmu dari orang yang jauh lebih tua sewaktu terperangkap dalam kesesakkan jalan raya.

Bila dah panjang sudah pakcik itu bercerita, apa yang aku dapat ingat, ilmu syariat adalah segala kehendak Allah dari segi perintah dan larangan. Bolehlah aku katakan syariat ini sebagai hukum-hakam Allah yang tertulis dalam Al-Quran, manakala Tarikat pula adalah cara melaksanakan hukum-hakam berdasarkan hadis,: dan sudah tentu cara Nabi! Sebab itulah ada orang alim menyebut Tariqat Nabi, contoh:

Allah telah mengsyariatkan seruan Azan dan solat, maka tarikat azan dan solat adalah cara Nabi iaitu azan dalam bahasa arab, tak boleh guna bahasa kebangsaan, dan solat berjemaah tempat azan di azankan. Jadi ilmu syariat dan tariqat ni wajib semua orang Islam belajar di awal awal keislaman sebagai asas menjadi orang beriman sebagaimana orang terdahulu beriman.

Manakala ilmu maarifat dan hakikat memang tak dapat belajar dengan berguru, ilmu ni Allah akan bagi bila korang buat pengorbanan dan mujahadah yang betul. Maarifat ini adalah ilmu mengenal Allah dan Hakikat adalah ilmu paling tinggi yang bolehlah aku ertikan sebagai kemanisan beragama atau kemanisan berhubungan dengan Allah.

Begitulah istipati pakcik tu cerita. Jadi, lepas tu pakcik tu pun diam balik, dan tibalah giliran korang pulak nak sembang, atau dalam kes korang pulak, mungkin memang dari awal pakcik tu diam tak nak sembang, tapi korang tetap ajak pakcik tu sembang.

Korang tanya pakcik tu lagi:

“Boleh tak saya nak kongsi kefahaman ilmu syariat, tarikat, maarifat dan hakikat seorang pemancing ikan, boleh?”

Terkejut pakcik tu bila korang nak cerita kefahaman ilmu syariat, tarikat, maarifat dan hakikat seorang pemancing ikan. Biarkan dia terkejut, lalu korang pun bercerita.

Semua pemancing ada Syariat memancing iaitu ilmu undang-undang atau hukum-hakam memancing seperti, mesti ada joran, joran kena ada tali, kena ada mata kail, kena ada umpan, dan ini adalah syarat-syarat sah untuk memancing, jadi untuk dapat ilmu ini kena belajar dari guru pemancing yang berpengalaman.

Ok. Dah pandai dan dah faham hukum-hakam memancing, dah pandai pilih joran, tali, mata kail, dan umpan. Sekarang korang kena ikut ‘tarikat’ atau perjalanan yang betul iaitu memancing mestilah di tempat yang ada ikan.

Tak boleh memancing kat telaga buta, dalam baldi, kat indah water sebab itu adalah ajaran sesat tarikat memancing. Jadi, kena rujuk pada pakar pemancing iaitu memancing mestilah di jalan yang benar, atau di tempat yang benar seperti, tasik, sungai, laut atau kolam memancing. Ilmu ini kena belajar dari guru pemancing yang berpegalaman.

Hah! Yang ni tak boleh nak belajar dari guru sahaja, kena berlatih dan terus berlatih, kena korban masa korang banyak-banyak memancing ikan dipelbagai tempat, cuaca dan masa, maka akhirnya korang akan dapat ilmu Maarifat memancing, seperti tengok air dah tahu ikan apa yang ada, tengok arus air dah tahu ikan banyak mana, tengok kocak di air, sudah tahu jantan betina, tengok umpan dah tahu ikan apa yang akan makan, tengok warna air dah tahu berapa ekor ikan yang tinggal di penempatan itu, tengok buih-buih dah tahu berapa kilogram ikan yang akn timbul. Pendek kata profesional tahap gaban! Tahniah!

Akhir sekali, Hakikat seorang pemancing, atau ‘kemanisan’ memancing! Yang ni aku tak reti nak terangkan, tapi member aku ada yang dah dapat hakikat memancing. Orang macam gini biasa korang boleh tengok waktu maghrib pun duduk memancing lagi, tak peduli nyamuk gigit, tak peduli turun hujan ribut, kadang-kadang duduk bertenggek kat jambatan dari Maghrib hingga ke Subuh.

Jika memancing dalam hutan, harimau pun takut nak dekat, boleh tidur sambil pegang joran tak bergerak. Lebih dahsyat kawan aku ni, hari raya aku nak pergi solat raya jam lapan pagi, dia boleh bawak joran nak pergi memancing, memang dah dapat hakikat betul, sampai satu tahap bini nak bersalin pun boleh pergi lagi. Inilah hakikat tahap gaban!

Kesimpulan

Jadi berbalik pada syariat agama, korang dan aku dan seluruh ummat kena cari ustaz berguru, dan belajar amal dengan cara yang betul, dengan tariqat yang betul iaitu cara Nabi dan Ulamak, lepas tu korang istiqamah dan buat pengorbanan baru dapat maarifat Allah, baru dapat mengenal Allah. Nak belajar korban, hayati kisah Nabi Ibrahim alahisalam.

Bila korang ada makrifat agama, bab mencari hikmah dalam takdir buruk menjadi mudah, sebab korang akan faham bahawa hikmah adalah nasib baik yang menyamar dalam takdir buruk, dan korang akan faham dengan sebenar benar faham bahawa segala yang berlaku di dunia ini adalah dalam kehendak Allah, tidak ada satu pun yang berkebetulan, yang baik dan buruk semunya dari Allah! Ini rukun iman yang ke-enam!

Ramai orang jadi sesat bila belajar bab takdir. Nauzubillah…

Maka dalam bab Makrifat, fahamilah bahawa semalam adalah takdir yang berlaku dalam kehendak Allah, hari ini dan esok rancanglah dengan sangka baik pada Allah kerana hari ini dan esok juga akan menajdi semalam.

Faham tak? Tak faham maka belum dapat ilmu Makrifat!

Akhir sekali, korang akan dapat hakikat agama selepas korang mengenal Allah, apa itu hakikat ugama? Itulah satu hubungan yang penuh asyik dengan Allah, kemanisan dalam ibadah, kemanisan dalam dakwah, kemanisan dalam zikir, dan bila kita sudah merasai hakikat agama, maka pasti akan rasa pahit sekali bila meninggalkan suruhan Allah!

Hari ni buat ibadat rasa malas, buat maksiat rasa seronok, memang jauh lagilah marifat dan hakikat agama nak datang dalam diri.

Akhir kata,

Begitulah panjang lebar aku cerita pada pakcik di sebelah, dan pakcik tu terus membisu, matanya dipejam, adakah dia sedang insaf. Sekali tidur rupanya.

Woha!

Pakcik tu dah dapat sakinah, sakinah dalam mendengar ceramah, apa itu sakinah? Alamak panjang pulak nak cerita, lain kali kita cerita, pakcik tu pun dah tidur, teruskan memandu sambil layan lagu sakinah dari XPDC!

“Bila kenal Sakinah, kenal diri siapa sebenar!”

Woha!

Ps: Seseorang yang telah mendapat kemanisan Islam maka tidak ada mana-mana agama pun dapat rosakkan dia, dan seseorang yang tak dapat kemanisan Islam maka tida ada mana-mana agama pun dapat memberi kemanisan sebenar kepada dia, Islam adalah manis bagi mereka yang mendapat hakikat!


Apa Istimewanya Tamadun Melayu?

Wawancara AQIL FITHRI bersama dengan DR. SHAHARIR MOHAMAD ZAIN, mantan professor matematik-fizik di UKM dan UMT, jelas memperlihatkan bahawa Tamadun Melayu wajar dikaji ekoran beberapa sumbangannya dalam kemajuan ilmu dunia. Sebagai seorang pejuang bahasa juga, Dr. Shaharir turut mengungkapkan beberapa keistimewaan bahasa Melayu sebagai satu bahasa yang punya sebab untuk dituntut.

Pertama, apa yang istimewanya bahasa Melayu? Misalnya, ramai yang mahu membaca Discourse de la Methode maka memotivasikan seseorang mempelajari Perancis. Malah, kalau dalam bidang anda sendiri, fizik kuantum, anda sendiri menyatakan terpanggil mempelajari bahasa Jerman kerana banyaknya teks-teks awal asli bidang ini dalam bahasa Jerman. Bagaimana dengan bahasa Melayu, apa keistimewaannya mempelajari bahasa Melayu?

Itu adalah persoalan yang relevan dengan bangsa lain. Anggapannya bagi rakyat Malaysia mereka sudah tentu sudah menguasai bahasa Melayu pada tahap yang munasabah. Apa pun relevannya bahasa Melayu sama seperti dengan bahasa-bahasa-bahasa yang sdr. bayangkan di dalam pengenalan soalan yang ditujukan kepada saya ini. Bahasa Melayu amat relevan dengan mereka yang berminat kepada tamadun di Alam Melayu ini (secara amnya bangsa pribumi di Asia Tenggara ini yang bertamadun besar sejak abad ke-2M).

Sarjana-sarjana China dalam abad ke-7M hingga ke-11M (Zaman Kerajaan Melayu Sriwijaya) berminat pada bahasa Melayu yang dikenalinya sebagai bahasa Kunlun (hampir sama dengan panggilan Yunani, Kolan/Colan), kerana mereka mendapati banyaknya karya ilmu dalam bahasa Melayu pada masa itu. Mereka pun menguasai bahasa Melayu sehingga mampu menterjemah ratusan buku ilmu dalam bahasa Melayu itu dan sekaligus membuat kamus Melayu-China bukan sahaja untuk keperluan sarjana tetapi juga untuk para pedagang dan diplomatnya. Para penjajah Eropah yang datang ke Alam Melayu ini mulanya berminat kpd penyebaran Kristian dan pelenyapan kerajaan Islam Asia Tenggara (sambungan kemenangannya di Eropah), diikuti dengan perdagangan dan pemahaman pemikiran bangsa yang mereka ingin jajahi (bangsa rumpun Melayu). Mereka dapati banyak sekali prasasti (batu bersurat) dan manuskrip Melayu (berjumlah puluh ribuan) yang mengandungi ilmu yang perlu rasa mereka telaah hingga sekarang pun.

Semua ini memerlukan mereka meguasai bahasa dan kebudayaan rumpun Melayu lalu mereka membuat Kamus bahasa Melayu-Sepanyol umpamanya dan menterjemah prasasti dan manuskrip yang bagus-bagus itu ke dalam bahasa-bahasa mereka (Perancis, Sepanyol, Feringgi/Pertugis, Belanda dan Inggeris), di samping mereka menterjemah Bible ke dalam bahasa Melayu dan bahasa-bahasa rumpun Melayu. Bahasa Melayu memang menjadi bahasa antarabangsa sejak abad ke 5 M hinggalah abad ke-18M. Yang kurang diketahui umum ialah betapa gigihnya sarjana Perancis (di samping Hindia) mentelaah dan menterjemah prasasti Melayu Campa (abad ke-5M hingga ke-15M) yang banyak mengandungi ilmu yang nampaknya lebih daripada yang di prasasti Melayu Sriwijaya itu (dipercayai kerana hilangnya prasasti Sriwijaya). Hanyalah mulai abad ke-19 hingga kini sahaja bahasa Melayu tidak lagi menjadi bahasa antarabangsa kerana orang Melayu sendiri meninggalkan bahasanya sehingga tidak lagi berkarya dalam bahasanya sendiri.

Kemerosotan tahap bahasa Melayu ini nampaknya terhenti mulai munculnya negara-bangsa rumpun Melayu merdeka khususnya Indonesia 1945 dan Persekutuan Tanah Melayu 1957 dan Malaysia 1963 yang cuba bangun kembali daripada runtuhannya tetapi nampaknya masih belum bingkas. Pun begitu bahasa Melayu masih dipelajari oleh bakal para sarjana Pengajian Melayu atau Tamadun Melayu sepanjang zaman kerana karya-karya agung Melayu ciptaan sebelum abad ke-19 masih belum tuntas dikaji terutamanya dalam aspek sains dan teknologi yang dahulunya terabai, di samping minat bangsa-bangsa moden terhadap novel dan puisi Melayu moden yang memang bertaraf dunia, cuma disebabkan pengaryanya berada di sudut politik yang tidak tepat sahaja yang menjadikan novel-novel itu tidak mendapat Hadiah Nobel walaupun sudah dicalonkan beberapa kali (khususnya novel karya Pramoedya Ananta Toer yang banyak berkarya sebelum wujudnya Indonesia lagi).

Usaha untuk menjadi bahasa Melayu sebagai satu daripada bahasa rasmi Asean dan/atau bahasa rasmi di PBB, apabila berjaya kelak akan menambahkan lagi istimewanya bahasa Melayu dipelajari/dikuasai. Tentunya bahasa Melayu akan lebih diminati bangsa lain lagi apabila orang rumpun Melayu ini kembali berkarya dalam bahasanya sendiri dalam sains dan teknologi.

Jadi, pada zaman para penjajah Eropah datang ke Alam Melayu, mereka kagum melihat perkara-perkara yang ditulis di prasasti dan manuskrip, serta teknologi Melayu (seni bina, perkapalan dan persenjataan Melayu) yang mereka merasakan bangsanya pun tidak sehebat itu.

Yang keduanya, kemudiannya soal diplomasi. Mereka mahu menjajah Alam Melayu memang kena tahu kebudayaan Melayu. apabila mereka mahu tahu kebudayaan Melayu, maka bahasa menjadi alat yang paling penting. Mereka mahu tahu bagaimana Melayu bertindak, atau bagaimananya lojik/mantik Melayu itu.

Contoh teks besar itu dalam tamadun Melayunya?

Adapun karya besar dalam bahasa Melayu (dalam huruf Jawi) yang telah diterjemahkan ke dalam bahasa-bahasa besar dunia ialah seperti Hikayat Hang Tuah, Hikayat Raja Pasai, Sulalaht al-Salatdin, Taj al-Salatdin, Bustdan al-Salatdin dll. Kalau tulisan di prasasti paling banyaknya ialah terjemahan ke dalam Perancis dan Belanda tetapi karya-karya itu tanpa judul dan oleh itu sukar dinyatakan di sini. Yang boleh saya ingat sekarang ialah prasasti abad ke-11M yang dijumpai oleh sarjana Perancis di Vietnam (Melayu Campa) dalam awal abad ke-20M dahulu dan biasa disebut prasasti Cakeravantin (yang boleh dikenali susuk bahasa Melayunya yang bermaksud Tok Batin Alam Semesta) kerana kandungan mengandungi ilmu kepemimpinan dan kepengurusan yang luar biasa dan mendahulu zamannya di seluruh dunia ini.

Jadi itu boleh dianggap karya agung Melayu juga. Karya ini sudah diterjemah ke dalam bahasa Perancis dan Inggeris dan baru saya terjemahkan ke dalam bahasa Melayu sekarang (drp bahasa Inggeris itu!). Kami jangka banyak prasasti yang seperti ini yang belum dicungkil lagi dan itulah sebahagian drp kegiatan kami sejak beberapa tahun ini. Berhubung dengan hal ini, rancangan Institut Terjemahan Negara untuk menterjemah karya-karya agung Melayu ke dalam baahsa Inggeris yang pernah digembar-gemburkan beberapa ketika dahulu itu, bolehlah dikatakan sebagai satu rancangan yang tidak berfaedah kerana tiadalah karya agung kita yang belum diterjemah kepada pelbagai bahasa!

Sepatutnya Institut itu menumpukan kepada penerbitan terjemahan karya-karya agung bangsa lain kepada bahasa Melayu sahaja, sebagaimana yang diimpikan semasa penubuhannya dahulu itu.

Bukankah, teks-teks itu hanya boleh golongkan dalam karya-karya sastera semata-mata? Bagaimana pula kalau kita melihat dalam bidang sains dan teknologi?

Ya betul, walaupun dalam buku-buku itu juga ada tersirat kisah-kisah tahap ilmu sains dan teknologi Melayu yang tinggi. Umpamanya dalam Sulalaht al-Salatdin itu ada perihal bahtera Sultan Mahmud Shah ke Majapahit (abad ke-15M) yang cukup besar yang bernama Mendam Berahi yang jika seorang arkitek kini membacanya nescaya akan dapat melahirkan sebuah bahtera Melayu yang cukup bitara (unik) lebih daripada kapal Alfonso de Albuqarque (Feringgi/Pertugis), Flor de la Mar, yang dengan tanpa bijaksananya dibina semula dan dilabuhkan di Melaka sekarang entah untuk apa selain daripada menginferiorkan jiwa-jiwa Melayu kini!

Sepatutnya kerjaan Melaka membina semula kapal Mendam Berahi itu atau lebih baik lagi kapal yang ditinta di dinding candi Borubudur yang dibina pada abad ke-8M itu. Begitulah terjajahnya minda para pemimpin Melayu moden. Dalam Hikayat Raja Pasai itu pula terdapat perihal kehebatan orang-orang Melayu dahulu (abad ke-14M) yang pakar dalam membuat racun yang cukup hebat dan pakar-pakar ini dinamai “orang seri”. Pendeknya, bidang senibina rumpun Melayu memang lebih hebat daripada tamadun dunia lain di Asia ini (Hanya Tamadun Timur Tengah yang mengatasinya). Bahkan, berbanding dengan Eropah pada waktu tersebut, Tamadun Melayu jauh lebih baik. Eropah barangkali langsung tidak ada senibinanya ketika itu, sedangkan dalam abad ke-5 hingga ke-8, senibina Melayu memang diakui kehebatannya oleh para sarjana kajian tamadun seluruh dunia, khususnya Eropah.

Terutamanya kalau kita perhatikan senibina yang terpancar daripada binaan candi-candi atau wat-wat Melayu Campa di Vietnam dan Melayu Funan di Kemboja, dan candi Melayu Sriwijaya-Sailendra di Jawa Tengah, iaitu candi Borobudur itu beberapa abadlebih lama dan lebih hebat daripada Wat Angkor itu [Wat Angkor yang dianggap senibina Kemboja purba itu pun boleh dibahaskan tentang adanya hubungan dengan senibina Melayu Funan]. Catatan Yunani, Feringgi/Pertugis, Belanda, Sepanyol, Jepun dan China menunjukan tamadun Melayu hebat dengan teknologi perkapalan dan persenjataan mengatasi bangsa-bangsa lain pada zaman abad ke-2M hingga abad ke-16M. Kalau zaman Feringgi/Pertugis itu memang tercatat dalam tulisan Pertugis yang menyatakan tukang-tukang Melayu dalam membuat kapal yang dibawa ke negaranya untuk dipelajari teknologi perkapalan itu.

Cerita kehebatan Melayu dalam pelayaran terbukti dengan kisah rakaman Sepanyol terhadap seorang ahli pelayaran Melayu yang bernama yang digelarnya Henry Hitam yang dijadikan pembantu penting Magellan mengelilingi dunia. Catatan Belanda menyebut teknologi meriam Melayu Petani (Patani sekarang, warisan kerajaan Melayu Langkasuka] pada abad ke-17 lebih hebat daripada meriam Belanda apatah lagi Siam (Thailand sekarang) yang pernah berpakat menyerang Petani beberapa kali tetapi gagal itu.

Catatan Feringgi/Pertugis menyatakan kapal perang dan Meriam tentera Melaka lebih canggih daripada ciptaan mereka dan bangsa Eropah lain tetapi kerana Melaka tetap dapat dikalahkan menerusi strategi perang, maka jiwa-jiwa Melayu hingga sekarang pun merasakan bangsanya memang inferior dalam teknologi ini, malah dalam buku baru (2006) karya seorang sarjana (bukan ahli sejarah) UKM, Kamaruddin Said, tentang Melayu cukup membantu menguatkan psikologi inferior Melayu ini kerana ada lukisan karikatur kapal perang Feringgi yang amat besar yang sedang melanda perahu-perahu kecil pahlawan-pahlawan Melaka!

Jelas sarjana ikhtisas (= sarjana upahan) ini tidak cukup menyelami fakta yang lebih tepat tentang Tamadun Melayu). Memang malang sekali kerana ahli-ahli sejarah kita tidak menonjolkan perkara ini semata-mata kerana “jiwa hamba” mereka itu. Walaupun cerita ini telah pun dijadikan bahan novel sejarah berjudul Penglima Awang oleh Harun Aminurrashid pada tahun 1960-an dahulu tetapi orang Melayu (termasuk sarjana relevannya) menganggapnya cerita khayalan sahaja!

Apa pun memang benarlah setakat ini tiadalah ditemui prasasti atau manuskrip lama rumpun Melayu yang khusus mengandungi ilmu sains dan teknologi Melayu yang termanifestasi hebat itu sehingga orang awam merasakan tamadun Melayu bukannya tamadun sains dan teknologi. Inilah yang sedang dikaji oleh kumpulan kami KuPELEMA (Kumpulan Penyelidikan Etnomatematik Melayu) di INSPEM UPM untuk menghakiskan citra negatif Melayu ini.

Soal senibina benar juga. Macam candi di Jepun pada kurun ke-8 itu, rupa-rupanya pembina candi di Jawa turut sama membina candi di Jepun. Begitu, bukan?

Ya itu sedikit sahaja di Jepun. Di China lagi banyak. Bukti secara bertulis (di China) mencatatkan banyaknya dan seringnya kerajaan China sendiri mengundang tukang-tukang di Alam Melayu membina atau membaiki candi-candi di merata tempat di sana dalam zaman kerajaan Melayu Sriwijaya-Sailendra.

Memang teks-teks klasik kita dalam bidang sains dan teknologi seperti tidak ada, dan yang masih termanifestasi wujud dengan gagahnya dan hebatnya hanyalah senibina sahaja. Akan tetapi, apakah dalam konteks falsafah yang terdapat dalam tamadun Melayu ini ada keperluan untuk bangsa-bangsa lain belajar bahasa Melayu?

Pastinya! Sebelum Islam tiba, Islam di Alam Melayu pun ternyata Alam Melayu ini menjadi pusat pengembangan Buddhaisme di Asia Timur ini (Indochina/Hindia-Tiongkok, Tiongkok/China dan Jepun). Misalnya falsafah Buddha-Melayu zaman Melayu Funan, Campa dan Sriwijaya atau falsafah Hindu-Jawa (Hindu-Shiva) pada zaman Majapahit. Falsafah Buddhaisme itu memang ditulis dalam bahasa Melayu yang disebut oleh China sebagai Kunlun itu, atau dalam bahasa Jawa, satu bahasa rumpun Melayu yang terbesar dan kaya dengan ilmu terutama pada zaman Majapahit (kemuncaknya abad ke-12M).

Apabila rumpun Melayu memeluk Islam, falsafah Islam-Melayu dan Islam-Jawa (Kejawin) menggantikan falsafah-falsafah tersebut di atas tetapi falsafah ini diminati oleh para pengkaji Tamadun Melayu sahaja, kerana ternyata Alam Melayu tidak menjadi pusat pengembangan Islam ke Asia. Oleh itu, agak benarlah juga rasanya bahawa falsafah sebagai ilmu yang menjadi pendorong bangsa-bangsa lain mempelajari bahasa Melayu bolehlah dikatakan tidaklah sehebat pada zaman sebelum rumpun Melayu memeluk Islam. Namun, falsafah Melayu sebagai ilmunya sebelum mereka terjajah tetap menjadi pendorong bangsa-bangsa lain mempelajari bahasa Melayu.

Apa idea baru yang terbit dari falsafah di Alam Melayu?

Tamadun Melayu pernah melakukan inovasi dalam falsafah Buddhaisme dan Hinduisme yang menjadi bahan kajian dan perbahasan tiga penjuru alam pada abad-abad sebelum kedatangan Islam di Alam Melayu: Alam Melayu-Tibet-Jepun. Umpamanya Hinduisme Jawa itu memang diakui dunia berbeza sama sekali dengan Hinduisme di mana-mana pun termasuk di India: Falsafah Hindu-Jawa berasaskan mazhab Hindu baru yang dikenali sebagai Hindu-Shiva.

Semua ini memang memotivasi sarjana di “rantau tiga penjuru alam” yang disebut itu menguasai bahasa Melayu. Falsafah Islam di Alam Melayu juga rasanya ada inovasinya atau penambah-baikannya apabila mengenangkan Syeikh Daud Fathani mengarang kitab feqahnya yang mengandungi hukum-hukum yang tiada dalam kitab-kitab feqah dari Timur Tengah, al-Palembangi menterjemah kitab Ihya ‘Ulum al-Din karya agung Imam Ghazaly itu bukan secara lurus tetapi beliau dikatakan banyak menambah buah fikirannya sendiri dalam sesuatu isu yang dibicarakan oleh Imam al-Ghazaly itu, dan yang agak kontroversi dan lebih kefalsafahan lagi ialah sumbangan sarjana-sarjana Melayu sejak Hamzah Fansuri (abad ke-16) dalam pembinaan falsafah Martabat Tujuh itu.

Itu mungkin dorongan dalam pengalaman lama bangsa Melayu. Namun ada pengalaman berbeza dewasa ini. Kita boleh semak, sama ada di Korea, atau Jepun ataupun di negara-negara kecil di Eropah seperti Belanda, Sweden dan Czech—yang kita tahu merupakan antara bahasa-bahasa yang kecil di Eropah—jumlah penutur bahasa-bahasa ini adalah amat sedikit berbanding dengan bahasa Melayu (yang berada di tangga ke-4 terbesar di dunia) yang belum mengambil kira rumpun Melayu Polenesia yang amat luas itu. Namun, perpustakaan bahasa-bahasa kecil ini, atau kedai-kedai bukunya jauh lebih banyak buku-buku dalam bahasa mereka berbanding dengan yang dalam bahasa Melayu. Nyatalah pengalaman kita sehingga kini gagal untuk meletakkan bahasa kita sebaris dengan bahasa-bahasa kecil di dunia itu pun, meskipun jumlah penutur kita jauh lebih besar. Mengapa perkara ini boleh berlaku?

Ada pihak yang berpendapat orang Melayu kini lebih mementingkan lisan. Maksud saya warisan budaya sastera lisan. Sebab, tampaknya orang Melayu memang mewarisi sesuatu menerusi lisan seperti pantun dan peri bahasa itu. Mereka tidak suka menulis; tak suka mencatat apa-apa yang mereka alami atau khayali. Namun ini hanya spekulasi mudah sahaja kerana bangsa rumpun Melayu ini ternyata suka menulis pada batu-batu, kulit-kulit kayu, daun tar/lontar (simbol DBP itu) dan sebagainya (sebelum kertas ada) dan setelah kertas ada, orang Melayulah yang paling banyak menghasilkan manuskrip dalam dunia ini (kini dikatakan berjumlah belasan ribu).

Cuma pada zaman moden ini sahaja nampaknya orang Melayu tidak suka menulis kerana mereka terjajah hebat, iaitu mereka fikir semuanya sudah ada dalam bahasa Inggeris… kuasai bahasa Inggeris dan baca sahaja… itu pun dah tak habis dibaca kononnya; dan yang mahu menulis terus sahaja menulis dalam bahasa Inggeris terutamanya dalam sains dan teknologi kerana mahu bersama terus di sisi bangsa berbudaya Inggeris itu.

Yang menyebabkan masih ada buku-buku Melayu ini ialah kerana adanya sasterawan (yang menulis novel dan puisi), adanya ustaz-ustaz yang mahu mengulang-ngulang tulisan warisan Islamnya, dan adanya tuntutan buku-buku teks sains dan teknologi Melayu di sekolah dan di universiti sehingga 2003.

Kini dengan dasar pendidikan sains dan matematik dalam bahasa Inggeris keadaan ini telah pun terasa perubahan besarnya. Dalam masa yang sama, para sarjana yang mendapat anugerah Saintis Muda atau Ahli Sains Negara setakat ini boleh dikatakan tiada yang berkarya dalam bahasa Melayu! Mujur juga UKM mewajibkan para profesornya menulis kuliah pengukuhan keprofesorannya dalam bahasa Melayu dan sehingga kini itulah sahaja yang adanya karya sains dan teknologi tertinggi mutunya dalam bahasa Melayu. Institusi lain masih menulis dalam bahasa Inggeris dengan bangganya!

Ataupun mungkin kerana tamadun kita tidak mencipta kertas? Sebab itu kita tidak terbudaya dengan menulis kerana susahnya berbuat demikian. Apakah itu analisis yang boleh diterima tentang tamadun Melayu?

Tidak berapa tepat seperti yang telah dihuraikan di atas. Orang Melayu pernah biak dan subur dalam penulisan (di prasasti, kulit kayu, daun tar, dsbnya dan di kertas pun). Cuma pada abad-abad kebelakangan ini sahaja tampak muflisnya kegiatan itu. Ini tidaklah juga khusus berlaku pada bangsa rumpun Melayu ini sahaja. Kertas dicipta di China tetapi penulisan di China juga amat ketinggalan berbanding dengan Eropah. Tamadun Islam dahulu amat banyak penulisannya tetapi dalam abad ke belakangan ini nasibnya sama dengan penulisan di Alam Melayu. Ini ciri keruntuhan sesebuah tamadun sahaja.

Namun satu yang aneh yang nampaknya memang berlaku ialah tentang budaya penterjemahan. Negara-negara di Eropah dan sebelum itu Tamadun Islam, setiap satunya mengalami Zaman Penterjemahannya tersendiri sebelum mereka berkarya sendiri. Namun bagi Tamadun Melayu, Zaman Penterjemahan ini seolah-olah masih belum berlaku. Zaman ini tidak pernah berlaku dalam era sebelum Islamnya umat di Alam Melayu ini, ataupun era mereka memeluk Islam.

Bahkan,al-Qur’aan baru saja diterjemah ke dalam bahasa Melayu, iaitu pertengahan abad ke-17 oleh Abdul Rauf Singkel, sedangkan Barat menterjemah al-Qur’aan ke dalam bahasa Latin pada abad ke-13M lagi dan ke dalam bahasa Inggeris pun sedikit terawal daripada yang ke dalam bahasa Melayu itu.

Ada pandangan bahawa Tamadun Melayu pra-Islam tidak mencipta zaman penterjemahannya (penterjemahan karya-karya agung tamadun Hindia dan Tamadun China) kerana tamadun-tamadun itu sendiri tidak mencipta sains dan teknologinya mendahului ciptaan dalam tamadun Melayu itu, malah mereka ini mempelajari daripada tamadun Melayu. Ini nampak ada kebenarannya!

Ya, Malah kitab Injil dan Taurat rupa-rupanya lebih awal diterjemah ke dalam bahasa Melayu. Malah terjemahan awal Injil ke dalam bahasa Melayu adalah pada tahun 1613 . Apakah pengajarannya daripada episod ini?

Itu yang diusahakan oleh orang luar, ataupun khususnya diusahakan oleh pihak Belanda kerana usahanya mengembangkan Kristian di Alam Melayu. Namun memanglah mereka ambil (upah?) orang tempatan untuk membantunya. Taurat/Persaksian Lama (Old Testament) pun diterjemah ke dalam bahasa Melayu lebih awal daripada al-Qur’aan. Al-Qur’aan pada 1680, manakala Taurat pada 1640 (di Indonesia sekarang). Jadi, memang kegiatan menulis tidak sepatutnya menjadi macam hari ini kalau kita melihat kepada pencapaian penulisan dalam tamadun kita yang lepas.

Oleh itu, kita pun tidak tahu untuk menjawab dengan lebih tepat lagi kenapa perkara ini boleh berlaku begini. Ramai yang bertanggapan, orang Melayu lebih condong kepada sastera, kerana banyak terjemahan sastera Hindia tetapi tiada sebuah pun karya sains Hindia yang diterjemah ke bahasa Melayu. Ini mudah disangkal juga kerana sudah dijelas sebelum ini tamadun Melayu memang hebat dengan sains dan teknologinya. Pendeknya, yang jelas penyelidikan tamadun Melayu amat masih perlu dilakukan dan penekanannya kepada SAKTI (Sains, Kesihatan, Kejuruteraan dan Teknlogi).

NOTA EDTIOR: Artikel ini dinaikkan selepas mendapat kebenaran daripada portal MajalahSains. Boleh melayari sumber asal http://www.majalahsains.com/bahasa-budaya-dan-khazanah-ilmu-pengetahuan/.


Beberapa Darurat Diisytiharkan Dalam Sejarah Malaysia

Semestinya tidak asing lagi bagi rakyat Malaysia apabila bercakap tentang peristiwa 13 mei yang menjadi satu titik hitam buat kita semua. Bagusnya sejarah ini, bukan sahaja memberi pengajaran buat kita semua, ia juga semai perasaan hormat dan takut akan undang-undang.

Kota Kuala Lumpur dibanjiri penduduk tempatan semasa pengumuman keputusan Pilihan Raya Umum pada 10 Mei 1969. Keadaan yang pada mulanya meriah dan selamat itu tidak lama selepas parti Gerakan, bersama sokongan padu ahli mereka berarak di sekitar Kuala Lumpur dilihat seolah olah berbaur provokasi apabila aksi dan kata-kata yang tidak sopan dilaungkan kepada kaum melayu yang akhirnya hanya mencetus kemarahan.

Perarakan yang berlaku pada 10 Mei berbalas dengan perarakan parti UMNO tiga hari kemudian yang mengakibatkan terjadinya peristiwa 13 Mei 1969. Kota yang sebelum ini menjadi tarikan pelancong dan rakyat tempatan untuk meluangkan masa berjalan-jalan bersama keluarga kini berubah jadi pusat rusuhan kaum. Darah berlumuran, ratusan cedera, hampir 10 ribu yang ditahan dan hancur musnah harta benda awam.

Keadaan yang tak dapat dikawal Polis ini membawa kepada proklamasi darurat mengikut perkara 150 Perlembagaan Persekutuan. Kalau sebelum ini kita hanya tahu bahawa Yang di-Pertuan Agong yang mengambil alih kerajaan persekutuan dan negara diperintah oleh tentera, sisi darurat ini hanya sebahagian kecil dari impak yang sebenarnya akan berlaku.

Namun, adakah peristiwa 13 Mei proklamasi darurat di Malaysia buat pertama kali? Secara konteks yang lebih meluas, tidak. Sebelum pembentukan Malaysia pada tahun 1957, Tanah Melayu terkesan apabila terdapat pemberontakan komunis pada tahun 1948 sehingga 1960. Semasa tempoh ini, British telah mengisytihar darurat di beberapa bahagian yang benar-benar terkesan atau dulu dipanggil “hot spot”.

Pada tahun 1964, Tunku Abdul Rahman isytihar darurat setelah berlaku pencerobohan udara dari tentera Indonesia. Hal ini untuk memudahkan Akta Darurat 1964 diluluskan parlimen yang memberi kuasa kepada Yang di-Pertuan Agong untuk mengubal peraturan-peraturan darurat yang membolehkan harta benda disita, aktiviti pencarian dan tangkapan dilakukan tanpa melalui proses biasa.

Seperti yang kita dapat lihat, darurat ratanya berpunca dari ancaman. Namun ada juga darurat yang tak berpunca dari ancaman tapi lebih kepada mempercepatkan sesuatu proses. Contohnya, kes Stepehen Kalong Ningkan selaku Ketua Menteri Sarawak dalam usaha Majlis Negeri untuk menyingkirkan beliau dari jawatan tersebut.

Kenapa darurat kalau nak singkirkan Ketua Menteri? Jawapan pendek, prosesnya lebih mudah. Pada masa itu, Parlimen menggubal Akta Darurat yang memberikan kuasa mutlak kepada Gabenor Sarawak dan kuasa untuk mengadakan Majlis Negeri tanpa nasihat Ketua Menteri. Sejurus selepas penggubalan Akta Darurat, Majlis Negeri yang bersidang pada 23 September telah mengeluarkan “vote of no confidence” atau undi tidak percaya ke atas Stephen Kalong Ningkan sebagai Ketua Menteri Sarawak dan berjaya singkirkan beliau.

Adakah tindakan ini selaras dengan Perlembagaan Persekutuan? Mahkamah menyatakan bahawa Yang di-Pertuan Agong boleh mengisytihar darurat sekiranya baginda berpuas hati.

Jadi berbalik kepada soalan adakah peristiwa 13 Mei mencetus pengisytiharaan darurat buat pertama kali? Secara konteks lebih meluas, tidak. Namun, buat pertama kali semasa peristiwa 13 mei, Malaysia melalui situasi rusuhan kaum yang amat teruk sehingga darurat atas dasar keselamatan awam diisytihar.

Sejarah darurat Malaysia mengajar kita bahawa tidak semua pengiisytiharaan darurat memberi kesan yang sama. Contohnya darurat 13 Mei memberi kesan perintah berkurung dan negara telah diperintah secara lebih keras dimana Yang di-Pertuan Agong berkuasa di bawah undang-undang tentera. Manakala, Darurat Sarawak pada tahun 1966 tidak mempunyai kesan sampingan kepada penduduk Sarawak cuma rombakan kabinet sahaja yang berlaku.

Jadi, amatlah penting jika kita memahami sejarah darurat yang telah berlaku dan kesan sampingan yang ia bawa kepada Malaysia sekiranya darurat diisytiharkan.


Kisah China Mencatat Khutbah Jumaat Dinasti Abbasiyah

Dalam segala pemerhatian Du Huan 杜环 terhadap kehidupan rakyat di bawah pemerintahan Khilāfah ʿAbbāsīyah, sempat juga beliau mencatatkan secebis isi khutbah Jumaat dalam kitabnya Jingxing Ji 经行记.

Walaupun tidak disebut nama khatib mahupun masjidnya, namun semakan bersilang rujuk (𝘤𝘳𝘰𝘴𝘴 𝘤𝘩𝘦𝘤𝘬) dengan sumber sejarah ʿAbbāsīyah lain membawa kita kepada ʾAmīrul-Muʾminīn Khalīfah ʿAbbāsīyah pertama yakni Abu al-‘Abbās ‘Abdu’llāh ibn Muhammad as-Saffāḥ (أبو العباس عبد الله السفّاح) yang menyampaikan khutbah tersebut di Masjid al-Kūfah al-Muʿaẓẓam (مَسْجِد ٱلْكُوفَة ٱلْمُعَظَّم).

Du Huan ditahan oleh tentera ʿAbbāsīyah sekitar September 751M, bersamaan dengan bulan 7 tahun ke-10 era Tianbao 天宝 (zaman pemerintahan Maharaja Xuanzong 玄宗). Pada tahun itu juga, Khilāfah ʿAbbāsīyah masih baru dalam pemerintahannya di bawah pimpinan Khalīfah As-Saffāḥ (25 Jan 750 – 10 Jun 754) yang berpusat di Kūfah, selatan Iraq.

Du Huan dibebaskan pada tahun 762M dengan menumpang kapal dagang ke Guangzhou. Tahun itu juga, pusat pentadbiran ʿAbbāsīyah baru sahaja berpindah ke Baghdad di bawah pemerintahan Khalīfah kedua iaitu Abū Ja’far ʿAbdullāh ibn Muḥammad al-Manṣūr (أبو جعفر عبدالله بن محمد المنصور) (10 Jun 754 – 6 Okt 775).

Khalīfah As-Saffāḥ bukan sahaja pernah mengangkat sumpah jawatan di Masjid Kūfah ini, bahkan memberikan khutbah Jumaat di situ.¹ Maka yang demikianlah, kami berpendapat Du Huan memetik khutbah daripadanya. Demikian pemerhatiannya:²
“又有礼堂，容数万人。每七日，王出礼拜，登高座为众说法，曰：”

Terjemahan: Selain itu, terdapat sebuah dewan sembahyang (masjid) yang mampu menampung puluhan ribu orang. Pada setiap minggu, raja akan bersembahyang [di situ]. Setelah naik ke kerusi tinggi (mimbar), baginda bertitah kepada hadirin dengan berucap:
“人生甚难，天道不易。奸非劫窃，细行谩言，安己危人，欺贫虐贱，有一于此，罪莫大焉。凡有征战，为敌所戮，必得生天，杀其敌人，获福无量。”

Terjemahan: “Kehidupan ini serba mencabar, dan jalan [ke] Tuhan tidak mudah.
Tidak kira berzina, merompak, mencuri, bersikap cuai, berbohong walau dalam hal remeh, mempertahankan diri namun mencederakan pihak lain, menindas fakir miskin ataupun menghina hamba -sekalipun anda hanya melakukan salah satu sahaja daripadanya- sesungguhnya dosanya cukup besar.

Barang siapa yang terlibat dalam peperangan dan terbvnuh oleh musuh, anda layak memperolehi Syurga. Sekiranya anda berjaya membvnuh walau seorang musuh, anda akan memperolehi pahala yang tiada hadnya.”

Beginilah sebahagian daripada pemerhatian Du Huan terhadap kehidupan sosial Daulah ʿAbbāsīyah. Berkemungkinan teks khutbah Jumaat ini nampak pendek kerana ia diriwayatkan melalui ingatan. Ia juga nampak tegas terutamanya pada ayat terakhir mungkin kerana zaman tersebut masih dalam keadaan peperangan.

Sama ada Du Huan turut menguasai Bahasa Arab lalu dapat memahami khutbah tersebut, ataupun wardennya yang menerangkan isi khutbah kepadanya, hanya Allāh ﷻ Maha Mengetahui. Apa yang lebih menakjubkan adalah kita yang hidup dalam zaman moden ini dapat mengetahui salah sebuah khutbah Jumaat kuno yang diriwayatkan oleh tahanan perang dari bumi asing.

Inshā’Allāh, dalam siaran akan datang, kami akan kongsikan terjermahan keseluruhan catatan Du Huan terhadap kehidupan sosial zaman ʿAbbāsīyah.
سلام جمعة / جمعة مباركة / 主麻愉快 🌟
.
𝙇𝙄𝙆𝙀 & 𝙎𝙃𝘼𝙍𝙀
𝑳𝒆𝒈𝒂𝒔𝒊 𝒁𝒉𝒆𝒏𝒈 𝑯𝒆 ~ 鄭和之遺 ~ لڬسي چيڠ هو
ᴡᴡᴡ.ғᴀᴄᴇʙᴏᴏᴋ.ᴄᴏᴍ/ʟᴇɢᴀsɪᴢʜᴇɴɢʜᴇ

RUJUKAN:

(1) Park, H. (2012). Mapping the Chinese and Islamic Worlds: Cross-Cultural Exchange in Pre-Modern Asia. Cambridge: Cambridge University Press. doi:10.1017/CBO9781139088329, hlm 27

(2) Tong Dian, jilid 193
通典，卷193


Kenapa Orang Mencarut?

Bayangkan anda sedang menggoreng telur mata untuk dimakan bersama nasi dan kicap. Asalnya pecah elok dalam kuali yang panas, sehabis baik  mengawal api untuk dapat tekstur terbaik. Tetapi bila kalih saja, kuning telur pecah…

Sedih, marah, kesal semua bercampur baur. Tapi semua faham perasaannya saat itu?

Tidak pelik waktu sebegitu semua akan mencarut. Habis disumpah seranah tujuh keturunan ayam yang bertelur. Persoalannya, kenapa manusia mencarut?

Jangankan Melayu, habis semua bangsa ada perkataan-perkataan tersendiri untuk dicarutkan. Barat ada perkataan-F. Rusia ada perkataan-B. Melayu ada B*bi.

Dari segi psikologi, dalam satu artikel tulisan Dr. Timothy Jay pada tahun 2009.  beliau berpendapat carutan ialah rujukan-rujukan berunsurkan syhwat (F*ck), kejutan tinggi (godd*mn), kotor (sh!t), haiwan (p!g), keturunan (bast*rd) dan apa-apa jualah. Bagi Dr. Jay, unsur carutan bukanlah unik.

Dr. Timothy Jay ialah pakar psikologi yang banyak melakukan penyelidikan, menulis tentang carutan dan kutukan. Beliau telah menerbitkan banyak buku dan bab tentang kutukan/carutan, dan sebuah buku teks untuk Prentice Hall on The Psychology of Language.

Tetapi pilihan yang betul-betul teliti dikajinya. Misalnya, bila orang perlu melepaskan perkataan-F, mereka takkan sesekali mengatakan pig. Begitu juga “you’re a b4st4rd” takkan sesekali digantikan dengan “you’re a goddamn”. Malah goddamn telah menjadi bagaikan adjektif untuk carutan: “you’re a goddamned b4st4rd.”

Kalau bahasa Melayu pula, gaya carutannya berbeza. Selalunya definisi “perlu” bahasa Indonesia yang dijaja habis. Bila situasi memangkinkan carutan paling teruk, masa itulah seseorang akan hilang kesabaran dan terus meletvp. Di hadapan ibu bapa pula biasanya penggunaan kata-kata mencarut akan disaring sehabis-habisnya.

Dr. Jay menggambarkan situasi sebegini bagaikan bunyi hon kereta. Di jalanraya, hon digunakan berdasarkan pelbagai jenis emosi: mar*h, terkejut, kecewa dsb. Disebabkan itulah carutan kadang-kala boleh tergolong dalam kategori ucapan benci, pender*an lisan dan gangguan s*ksual. Mencarut boleh terjadi dengan emosi dan menghasilkan kesan positif atau negatif.

Sebab kadar carutan yang digunakan berbaur niat tertentu semestinya menunjangkan jenis emosi disampaikan.

Dalam situasi telur goreng di atas, carutan digunakan untuk membebaskan diri daripada perasaan negatif. Sudahlah penat imbangkan tekstur telur, bila kalih saja habis berterabur kuningnya. Badan yang panas kerana mar*h pun disejukkan dengan lepasan suatu perkataan begitu berkuasa untuk melepaskan geram.

Ada juga waktu yang carutan memang diperlukan. Misalnya dalam bidang penulisan, carutan biasa dipakai untuk menggamabarkan jenaka, atau jalan cerita yang betul-betul menarik. Sebab itu ada yang kata, “Avengers: Endgame gempak gila babi.”

B*bi sememangnya yang tiada kaitan pun dengan cerita tersebut, apatah lagi gila. Tetapi kedua-duanya memberikan gambaran jelas tentang kehebatan sesuatu.

Boleh juga bagi gambaran: “Avengers: Endgame gempaklah!” Tetapi ketiadaan carutan menunjukkan ketandusan emosi dalam suatu kenyataan.

Imbangan emosi itu yang memainkan peranan dalam c*rutan. Dari celik sampailah ajal, memang carutan akan digunakan. Ia sudah menjadi asas semulajadi dalam perkembangan pertuturan manusia.

Sama ada positif atau negatif, kalian saja berhak untuk menentukan. Kadangkala nasihat tidak jalan, perlu dibangkang dengan satu dua c*rutan.

Setiap perkataan mempunyai kuasa tersendiri. Hanya kita saja boleh tentukan bila dan di mana. Akhir kalam, korang yang membaca pun mesti pernah mencarut.

RUJUKAN:

Timothy Jay and Kristin Janschewitz, 2012, The Science of Swearing. https://www.psychologicalscience.org/observer/the-science-of-swearing


Macam Mana Ibu Prasejarah Jaga Anak?

Antara persoalan paling menarik tentang manusia prasejarah adalah hubungan antara ibu dan anak. Hubungan ini adalah sebuah fitrah yang tidak dapat disangkal. Memang benar, ramai ibu tidak mahu anak.

Malah ada ibu sebenarnya mahu anaknya tetapi fikirannya dikaburi tekαηαη perasaan akibat kemurungan pasca-bersalin (post-partum depression). Sisi saintifik banyak mendedahkan ciri-ciri hubungan ibu dan anak.

Tumbesaran bayi dikaji habis, sampai hari ini saintis tahu pasal risau berpisah (separation anxiety) dalam kalangan bayi mula merangkak (Pelaez, et al., 2013).

Benda yang sama berlaku beratus ribu tahun dahulu, ketika manusia prasejarah menjelajahi dunia ini. Perlu cakap dengan jelas: manusia prasejarah adalah manusia. Fitrah mereka adalah sama seperti orang zaman sekarang dengan kebolehan bertutur, berbahasa dan berbudaya.

Kenyataan ini harus diterima, bahawasanya Charles Darwin (dan mana-mana pelopor sains) tidak pernah berkata manusia berasal daripada beruk.

Maka ketepikan gambaran dan stigma keberukan terhadap manusia prasejarah. Tidak perlu bayang muka penuh bulu, padahal muka manusia sekarang pun apa kurangnya dengan janggut penuh kutu bagai.

Terlalu banyak penekanan tentang budaya prasejarah sampai jarang sekali saintis sentuh perihal hubungan sosial ibu dan anak. Pihak Universiti Kebangsaan Australia menyedari kelompangan ilmu ini.

Jadi mereka mula berfikir luar kotak dan cuba mengenal pasti tentangnya (dan mencari jawapan di sebalik punca kemαtiαη bayi yang sangat tinggi ketika itu). Spekulasi paling mudah adalah, kualiti penjagaan kesihatan yang tidak setanding dengan αηcαmαη penyakit.

Tetapi pihak universiti ini menemui sesuatu yang tidak dijangka selama ini. Kadar kemαtiαη bayi ketika itu tidak sama sekali mencerminkan bab penjagaan kesihatan dan penyakit.

Bermakna andaian selama ini sebenarnya tiada asas. Dulu ada yang berkata, 40 peratus bayi yang dilahirkan pada zaman prasejarah tidak sempat capai usia setahun. Tiada bukti langsung dapat mengesahkan andaian ini.

Sebaliknya, lagi banyak rangka bayi dikaji, lagi banyak jawapan ditemui. Dan semua jawapan ini bercerita tentang kadar kelahiran… bukan pasal penyakit yang menyebabkan kemαtiαη (McFadden, et al., 2021).

Dapatan ini membuktikan bahawa ibu-ibu prasejarah sebenarnya pandai jaga anak. Mereka mampu membesarkan anak masing-masing sampai lanjut usia. Dan mana yang pergi buat selamanya diberi penghormatan terakhir, iaitu kυbυr diisi manik atau apa-apa hadiah kebudayaan.

Jika mereka binatang, tentu sekali perkara ini takkan berlaku. Sebaliknya, anak-anak akan ikut ibu bapa sampai satu masa… apabila fitrah kehaiwanan mengambil alih seolah-olah kehidupan mereka berjadual tanpa sebarang naluri manusiawi.

Sebaliknya, keibubapaan (parenting) prasejarah jauh sekali sebegitu primitif. Sekitar 12,000 tahun lalu, ibu bapa prasejarah menggendong bayi mereka pada dada atau belakang dengan selembar kulit.

Jadi anak boleh dibawa ke mana-mana sahaja. Malah dari segi saintifik, perbuatan ini mengakrabkan ibu bapa dan anak kerana ada hubungan kulit (skin to skin). Dan setiap jam, ibu atau bapa akan memastikan bayi tidak menangis (Zeidman, 2016). Fikir sendiri kenapa – kalau bayi menangis, mesti binatang bυαs terdengar.

Orang dewasa prasejarah juga akan menggalas tanggungjawab ibu bapa angkat. Jika anak orang lain sedang menangis, mereka akan datang begitu cepat seolah-olah itu anak mereka. Nilai kebersamaan sebegini adalah punca kenapa manusia tidak pυpυs. Kerana semua dalam kalangan manusia prasejarah saling menjaga antara satu sama lain.

RUJUKAN:

McFadden, C., et al. (2021). Determinants of infant mortality and representation in bioarchaeological samples: A review. American Journal of Biological Anthropology.

Pelaez, M., et al. (2013). Social referencing in infants of mothers with symptoms of depression. Infant Behavioral Development. 36 (4): 548-556.

Zeidman, A. (2016, Ogos 16). Why Prehistoric Parenting Wasn’t As Primitive As You Might Think. Fatherly.